Πρόταση ΚΑΝΟΝΙΣΜΟΥ (EΚ) ΤΟΥ ΣΥΜΒΟΥΛΙΟΥ σχετικά με τη θέσπιση του συστήματος "Eurodac" για την αντιπαραβολή των δακτυλικών αποτυπωμάτων των αιτούντων άσυλο και ορισμένων άλλων αλλοδαπών

ΕΠΕΞΗΓΗΜΑΤΙΚΟ ΣΗΜΕΙΩΜΑ

ΠΕΡΙΕΧΟΜΕΝΑ

1. ΓΕΝΙΚΕΣ ΠΑΡΑΤΗΡΗΣΕΙΣ

1.1. Πλαίσιο

1.2. Διαπραγματεύσεις σχετικά με τη Σύμβαση και το Πρωτόκολλο

2. ΠΡΟΤΑΣΗ ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

2.1 Θέμα

2.2 Νομική βάση

3. ΑΙΤΙΟΛΟΓΗΣΗ ΤΗΣ ΠΡΟΤΑΣΗΣ ΥΠΟ ΤΟ ΦΩΣ ΤΩΝ ΑΡΧΩΝ ΤΗΣ ΑΝΑΛΟΓΙΚΟΤΗΤΑΣ ΚΑΙ ΤΗΣ ΕΠΙΚΟΥΡΙΚΟΤΗΤΑΣ

4. ΔΙΑΤΑΞΕΙΣ

4.1 Γενικός στόχος

4.2 Συνέχεια

4.3 Προσαρμογή

4.4 Πίνακας αντιστοιχίας

4.5 A5Aρθρα

1. ΓΕΝΙΚΕΣ ΠΑΡΑΤΗΡΗΣΕΙΣ

1.1 Πλαίσιο

Σύμφωνα με το άρθρο 2 της συνθήκης για την Ευρωπαϊκή Ένωση, τα κράτη μέλη έχουν θέσει ως στόχο την διατήρηση και ανάπτυξη ενός χώρου ελευθερίας, ασφάλειας και δικαιοσύνης μέσα στον οποίο εξασφαλίζεται η ελεύθερη κυκλοφορία των προσώπων σε συνδυασμό με κατάλληλα μέτρα όσον αφορά τους ελέγχους στα εξωτερικά σύνορα, το άσυλο, τη μετανάστευση και την πρόληψη και καταστολή της εγκληματικότητας.

Ένας από τους τρόπους για να επιτύχει η Ένωση τον στόχο αυτό είναι η θέσπιση, εντός πέντε ετών από τη θέση σε ισχύ της συνθήκης του A5Aμστερνταμ, μέτρων περί ασύλου σύμφωνα με τη Σύμβαση της Γενεύης της 28ης Ιουλίου 1951 και των άλλων σχετικών συμβάσεων (άρθρο 63, παράγραφος 1). Βάσει του άρθρου 61, το Συμβούλιο θα πρέπει επίσης να θεσπίσει όλα τα απαραίτητα άμεσα συνδεόμενα συνοδευτικά μέτρα σχετικά, μεταξύ άλλων, με το άσυλο. Το άρθρο 61 αναφέρει ρητά τη θέσπιση συνοδευτικών μέτρων σύμφωνα με το άρθρο 63, παράγραφος 1, στοιχείο α), το οποίο προβλέπει τη θέσπιση μέτρων σχετικά με τα κριτήρια και τους μηχανισμούς για τον προσδιορισμό του κράτους μέλους το οποίο είναι υπεύθυνο για την εξέταση αίτησης ασύλου που έχει υποβληθεί σε κράτος μέλος από υπήκοο τρίτης χώρας.

Η σύμβαση του Δουβλίνου 1990, την οποία προσυπογράφουν όλα τα κράτη μέλη, προβλέπει μηχανισμό για τον καθορισμό του κράτους μέλους που είναι υπεύθυνο για την εξέταση αίτησης παροχής ασύλου η οποία υποβάλλεται σε ένα από τα κράτη μέλη των Ευρωπαϊκών Κοινοτήτων. Ωστόσο, τα κράτη μέλη θεώρησαν ότι η σύμβαση θα μπορούσε δύσκολα να εφαρμοσθεί μόνο βάσει αποδεικτικών στοιχείων όπως ταυτότητες ή διαβατήρια, δεδομένου ότι αυτά μπορούν εύκολα να εξαφανισθούν ή να καταστραφούν. Τον Δεκέμβριο 1991, οι αρμόδιοι υπουργοί για θέματα μετανάστευσης που συνεδρίαζαν στη Χάγη, αποφάσισαν την πραγματοποίηση μελέτης σκοπιμότητας σχετικά με σύστημα αντιπαραβολής των δακτυλικών αποτυπωμάτων των αιτούντων άσυλο σε ολόκληρη την Κοινότητα. Έκτοτε, συνεχίζονται οι εργασίες για την ανάπτυξη μηχανογραφημένου συστήματος αντιπαραβολής των δακτυλικών αποτυπωμάτων έτσι ώστε να διευκολυνθεί η εφαρμογή των σχετικών κανόνων για τον καθορισμό του κράτους μέλους που είναι υπεύθυνο για την εξέταση αίτησης παροχής ασύλου.

1.2 Διαπραγματεύσεις σχετικά με τη Σύμβαση και το Πρωτόκολλο

Τον Μάρτιο 1996, τα κράτη μέλη άρχισαν διαπραγματεύσεις σχετικά με Σύμβαση για τη δημιουργία συστήματος αναγνώρισης βασισμένου στην αντιπαραβολή των δακτυλικών αποτυπωμάτων των αιτούντων άσυλο. Το σύστημα Eurodac προβλέπει τη συλλογή δακτυλικών αποτυπωμάτων από όλα τα κράτη μέλη και τη διαβίβασή τους σε μια Κεντρική Μονάδα, η οποία στη συνέχεια συγκρίνει τα μεμονωμένα δακτυλικά αποτυπώματα με τα στοιχεία που περιέχει το σύστημα μετά από αίτηση ενός κράτους μέλους. Προετοιμάσθηκε το κείμενο ενός σχεδίου σύμβασης βάσει του τίτλου VI της συνθήκης για την Ευρωπαϊκή Ένωση και το Συμβούλιο (δικαιοσύνης και εσωτερικών υποθέσεων) αποφάσισε τον Δεκέμβριο1998 να «παγώσει» το κείμενο ως τη θέση σε ισχύ της συνθήκης του A5Aμστερνταμ.

Eπιπλέον, τα κράτη μέλη συνέταξαν σχέδιο Πρωτοκόλλου με σκοπό να διευκολύνουν περαιτέρω την εφαρμογή της σύμβασης του Δουβλίνου μέσω της συλλογής των δακτυλικών αποτυπωμάτων ατόμων που συλλαμβάνονται κατά την παράνομη διάβαση των εξωτερικών συνόρων. Τα στοιχεία αυτά θα είναι διαθέσιμα για αντιπαραβολή με τα δακτυλικά αποτυπώματα ατόμων που ζητούν άσυλο σε ένα από τα κράτη μέλη. Τέλος, το Πρωτόκολλο προβλέπει τη χρήση του συστήματος Eurodac σε ορισμένες περιστάσεις για να εξακριβώνεται αν άτομο που βρίσκεται παράνομα στο έδαφος κράτους μέλους είχε προηγουμένως υποβάλει αίτηση ασύλου σε άλλο κράτος μέλος. Και σε αυτήν την περίπτωση, το Συμβούλιο (δικαιοσύνης και εσωτερικών υποθέσεων) επέτυχε ευρεία συμφωνία σχετικά με το σχέδιο Πρωτοκόλλου και αποφάσισε, τον Μάρτιο 1999, να «παγώσει» και αυτό το κείμενο.

Το θέμα που καλύπτουν τα «παγωμένα» κείμενα εμπίπτει επί του παρόντος στο άρθρο 63, παράγραφος 1, στοιχείο α) της συνθήκης για την ίδρυση της Ευρωπαϊκής Κοινότητας. Το παρόν σχέδιο κανονισμού Eurodac ανταποκρίνεται στην εντολή που έδωσε στην Επιτροπή το Συμβούλιο (δικαιοσύνης και εσωτερικών υποθέσεων), τον Δεκέμβριο 1998 και τον Μάρτιο 1999, να καταρτίσει μετά τη θέση σε ισχύ της συνθήκης του A5Aμστερνταμ πρόταση σχετικά με κοινοτική πράξη η οποία να ενσωματώνει τα δύο «παγωμένα» κείμενα.

2. ΠΡΟΤΑΣΗ ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

Δεδομένου ότι το σχέδιο Σύμβασης Eurodac και το σχέδιο Πρωτοκόλλου Eurodac δεν θεσπίσθηκαν επίσημα και η Σύμβαση και το Πρωτόκολλο δεν υπογράφηκαν, είναι προφανές ότι οι διατάξεις τους δεν μπορούν να εφαρμοσθούν. Το Συμβούλιο (δικαιοσύνης και εσωτερικών υποθέσεων) αποφάσισε κατά τις συνεδριάσεις του στις 3-4 Δεκεμβρίου 1998 και στις 12 Μαρτίου 1999, να «παγώσει» τα κείμενα της Σύμβασης και του Πρωτοκόλλου, και κάλεσε την Επιτροπή να ετοιμάσει πρόταση σχετικά με κοινοτική πράξη μετά τη θέση σε ισχύ της συνθήκης του A5Aμστερνταμ.

2.1 Θέμα

Αυτή η πρόταση κανονισμού αποτελεί την πρώτη πρόταση της Επιτροπής στον τομέα του ασύλου βάσει του τίτλου IV της συνθήκης για την ίδρυση της Ευρωπαϊκής Κοινότητας. Σκοπός της είναι να βοηθά τον προσδιορισμό του κράτους μέλους που είναι υπεύθυνο, σύμφωνα με τη Σύμβαση του Δουβλίνου, για την εξέταση αίτησης ασύλου η οποία έχει υποβληθεί σε άλλο κράτος μέλος και να διευκολύνει γενικότερα την εφαρμογή της Σύμβασης του Δουβλίνου υπό τους όρους που αναφέρονται στην πρόταση. Η Επιτροπή έχει ενσωματώσει την ουσία του σχεδίου Σύμβασης και του σχεδίου Πρωτοκόλλου στην πρόταση κανονισμού της, με την επιφύλαξη της προσαρμογής που αναφέρεται στο τμήμα 4.3 του παρόντος επεξηγηματικού σημειώματος.

Η πρόταση πραγματοποιήθηκε για να διευκολυνθούν οι τρέχουσες εργασίες των θεσμικών οργάνων μετά τη θέση σε ισχύ της συνθήκης του A5Aμστερνταμ. Το θέμα θα πρέπει να εξεταστεί στο πλαίσιο του ευρύτερου προγράμματος εργασίας που αναφέρεται στον νέο τίτλο IV της συνθήκης για την ίδρυση της Ευρωπαϊκής Κοινότητας, και ιδίως στο άρθρο 63, παράγραφοι 1 και 2 (1).

(1) Πλήρης περιγραφή του προγράμματος εργασίας περιλαμβάνεται στο τμήμα Β του Εγγράφου εργασίας της Επιτροπής "Προς κοινά πρότυπα για τις διαδικασίες ασύλου", Βρυξέλλες, 3 Μαρτίου 1999, SEC(1999) 271 τελικό.

2.2 Νομική βάση

Το θέμα που καλύπτουν τα «παγωμένα» σχέδια Σύμβασης και Πρωτοκόλλου εμπίπτει προς το παρόν στο πεδίο εφαρμογής του άρθρου 63, παράγραφος 1, στοιχείο α) της συνθήκης. Το άρθρο 61, στοιχείο α) της συνθήκης αναφέρει ρητά την ανάγκη για συνοδευτικά μέτρα σχετικά, μεταξύ άλλων, με το άσυλο σύμφωνα με το άρθρο 63, παράγραφος 1, στοιχείο α).

Η μορφή που επελέγη για την πράξη - κανονισμός - είναι δικαιολογημένη λόγω της ανάγκης να εφαρμοστούν σαφώς καθορισμένοι και εναρμονισμένοι κανόνες όσον αφορά την καταχώρηση, την αντιπαραβολή και την διαγραφή των δακτυλικών αποτυπωμάτων, ελλείψει των οποίων το σύστημα δεν θα μπορούσε να λειτουργήσει. Οι κανόνες αυτοί αποτελούν σύνολο σαφών, αμετάκλητων διατάξεων που εφαρμόζονται άμεσα και ομοιόμορφα κατά τρόπο υποχρεωτικό και οι οποίες, από τη φύση τους, μπορούν να μεταφερθούν στο εθνικό δίκαιο χωρίς καμία ενέργεια εκ μέρους των κρατών μελών.

Η πράξη πρέπει να θεσπισθεί σύμφωνα με το άρθρο 67 της συνθήκης το οποίο προβλέπει ότι κατά τη διάρκεια μεταβατικής περιόδου πέντε ετών, το Συμβούλιο αποφασίζει ομόφωνα βάσει προτάσεως της Επιτροπής ή κατόπιν πρωτοβουλίας κράτους μέλους και μετά από διαβούλευση με το Ευρωπαϊκό Κοινοβούλιο.

Ο νέος τίτλος IV της συνθήκης ΕΚ, στον οποίο υπάγονται τα θέματα που καλύπτει η πρόταση κανονισμού, δεν εφαρμόζεται στο Ηνωμένο βασίλειο και την Ιρλανδία, εκτός αν αποφασίσουν να συμμετάσχουν με τον τρόπο που προβλέπει το πρωτόκολλο για τη θέση του Ηνωμένου Βασιλείου και της Ιρλανδίας που επισυνάπτεται στις συνθήκες. Στη συνεδρίαση του Συμβουλίου (δικαιοσύνης και εσωτερικών υποθέσεων) στις 12 Μαρτίου 1999, τα εν λόγω δύο κράτη μέλη ανακοίνωσαν την πρόθεσή τους να συμμετάσχουν πλήρως στις δραστηριότητες της Κοινότητας στον τομέα του ασύλου. Εναπόκειται στα δύο κράτη μέλη να κινήσουν, σε εύθετο χρόνο, την κατάλληλη διαδικασία βάσει του πρωτοκόλλου.

Κατά τον ίδιο τρόπο, ο τίτλος IV της συνθήκης ΕΚ δεν εφαρμόζεται στη Δανία δυνάμει του πρωτοκόλλου για τη θέση της Δανίας που επισυνάπτεται στις συνθήκες. Η Δανία δεν έχει προς το παρόν εκδηλώσει την πρόθεση να κινήσει τη διαδικασία για να συμμετάσχει στο σύστημα Eurodac.

Η τρέχουσα πρόταση κανονισμού καταρτίσθηκε με βάση την υφιστάμενη κατάσταση. Σε περίπτωση που μεταβάλλεται η θέση ενός ή περισσοτέρων από τα κράτη μέλη που αναφέρονται ανωτέρω, θα πρέπει να γίνουν οι κατάλληλες προσαρμογές.

Η Επιτροπή είναι έτοιμη, εφόσον είναι αναγκαίο, να παράσχει περαιτέρω αιτιολογικές σκέψεις και διατάξεις προκειμένου να δικαιολογηθεί πλήρως το πεδίο εδαφικής εφαρμογής του κανονισμού.

Η Επιτροπή σημειώνει ότι σύμφωνα με τις διατάξεις του άρθρου 7 της συμφωνίας που συνήφθη μεταξύ του Συμβουλίου της Ευρωπαϊκής Ένωσης και της Δημοκρατίας της Ισλανδίας και του Βασιλείου της Νορβηγίας σχετικά με τη συμμετοχή των δύο αυτών χωρών στην θέση σε ισχύ, εφαρμογή και ανάπτυξη του κεκτημένου του Schengen (2), θα είναι απαραίτητο να υπάρξει κατάλληλος διακανονισμός σχετικά με τα κριτήρια και τους μηχανισμούς για τον προσδιορισμό του κράτους μέλους που είναι υπεύθυνο για την εξέταση αίτησης ασύλου η οποία έχει υποβληθεί σε κράτος μέλος της Ευρωπαϊκής Ένωσης ή στην Ισλανδία ή στη Νορβηγία. Ένας τέτοιος διακανονισμός θα συνεπάγεται την επέκταση του συστήματος Eurodac στις δύο αυτές χώρες.

(2) Υπογράφηκε στις 18 Μαΐου 1999 αλλά δεν έχει ακόμα δημοσιευτεί στην Επίσημη Εφημερίδα των Ευρωπαϊκών Κοινοτήτων.

3. ΑΙΤΙΟΛΟΓΗΣΗ ΤΗΣ ΠΡΟΤΑΣΗΣ ΥΠΟ ΤΟ ΦΩΣ ΤΩΝ ΑΡΧΩΝ ΤΗΣ ΑΝΑΛΟΓΙΚΟΤΗΤΑΣ ΚΑΙ ΤΗΣ ΕΠΙΚΟΥΡΙΚΟΤΗΤΑΣ

Ποιοι είναι οι στόχοι της πρότασης σε σχέση με τις υποχρεώσεις που επιβάλλονται στην Κοινότητα;

Οι στόχοι του μέτρου είναι, αφενός, να βοηθά τον προσδιορισμό του κράτους μέλους που είναι υπεύθυνο, σύμφωνα με τη Σύμβαση του Δουβλίνου, για την εξέταση αίτησης ασύλου η οποία έχει υποβληθεί σε ένα από τα κράτη μέλη και, αφετέρου, να διευκολύνει γενικότερα την εφαρμογή της Σύμβασης του Δουβλίνου υπό τους όρους που αναφέρονται στην πρόταση. Οι στόχοι αυτοί συμβιβάζονται με τον στόχο που συνίσταται στη εγκαθίδρυση ενός χώρου ελευθερίας, ασφάλειας και δικαιοσύνης σύμφωνα με τον τίτλο IV της συνθήκης για την ίδρυση της Ευρωπαϊκής Κοινότητας. Για να δημιουργηθεί ο χώρος αυτός, η Κοινότητα θα θεσπίσει μέτρα για να εξασφαλισθεί η ελεύθερη κυκλοφορία των προσώπων, σε συνδυασμό με τα άμεσα συνδεόμενα συνοδευτικά μέτρα σχετικά, μεταξύ άλλων, με το άσυλο σύμφωνα με το άρθρο 63, παράγραφος 1, στοιχείο α) της συνθήκης. Το άρθρο 63, παράγραφος 1, στοιχείο α) της συνθήκης απαιτεί από τα κράτη μέλη να θεσπίσουν κριτήρια και μηχανισμούς για τον προσδιορισμό του κράτους μέλους το οποίο είναι υπεύθυνο για την εξέταση αίτησης ασύλου που έχει υποβληθεί σε κράτος μέλος από υπήκοο τρίτης χώρας.

Το μέτρο πληροί το κριτήριο της επικουρικότητας;

Οι στόχοι του δεν μπορούν να επιτευχθούν από τα κράτη μέλη όταν δρουν ανεξάρτητα και, συνεπώς, λόγω των διασυνοριακών επιπτώσεων, πρέπει να επιτευχθούν σε κοινοτικό επίπεδο.

Το μέτρο πληροί το κριτήριο της αναλογικότητας;

Το προτεινόμενο μέσο περιορίζεται στο ελάχιστο αναγκαίο για την επίτευξη των στόχων αυτών και δεν υπερβαίνει ό,τι είναι απαραίτητο για το σκοπό αυτό.

Τα μέτρα που προτείνονται στον κανονισμό αυτό συμβιβάζονται με το στόχο της διευκόλυνσης της εφαρμογής της Σύμβασης του Δουβλίνου έχοντας υπόψη το γεγονός ότι πολλοί αιτούντες άσυλο στην Ευρωπαϊκή Ένωση δεν διαθέτουν κατάλληλα έγγραφα ταυτότητος, και δεν υπάρχουν στοιχεία που να αποδεικνύουν την ταυτότητά τους, πράγμα που καθιστά δύσκολο να εξακριβωθεί αν είχαν προηγουμένως υποβάλει αίτηση ασύλου ή το πώς εισήλθαν στην Ένωση.

Τα άρθρα 8 - 10 του κανονισμού προβλέπουν την αντιπαραβολή των δακτυλικών αποτυπωμάτων προσώπων που συλλαμβάνονται κατά την παράνομη διάβαση των εξωτερικών συνόρων με τα δακτυλικά αποτυπώματα προσώπων που υποβάλλουν αίτηση ασύλου σε ένα από τα κράτη μέλη. Αν το αποτέλεσμα είναι θετικό, αν δηλαδή εξακριβωθεί ότι ο αιτών άσυλο είχε προηγουμένως διαβεί παράνομα τα εξωτερικά σύνορα, τούτο διευκολύνει την εφαρμογή του άρθρου 6 της Σύμβασης του Δουβλίνου που ορίζει σε γενικές γραμμές ότι το πρώτο κράτος μέλος στο οποίο εισήλθε ο αιτών άσυλο από τρίτη χώρα είναι υπεύθυνο για την εξέταση ενδεχόμενης αίτησης ασύλου.

Το άρθρο 11 επιτρέπει στα κράτη μέλη να συγκρίνουν τα δακτυλικά αποτυπώματα αλλοδαπού που βρίσκεται παράνομα στο έδαφός τους με στοιχεία που αφορούν τους αιτούντες άσυλο, προκειμένου να εξακριβωθεί αν ο αλλοδαπός είχε προηγουμένως υποβάλει αίτηση ασύλου σε άλλο κράτος μέλος. Αν το αποτέλεσμα είναι θετικό, μπορούν να εφαρμοσθούν τα άρθρα 10, παράγραφος 1, στοιχείο γ και 10, παράγραφος 1, στοιχείο ε) της Σύμβασης του Δουβλίνου, τα οποία προβλέπουν την επιστροφή του αλλοδαπού στο κράτος μέλος το οποίο εξετάζει ή εξέτασε την αίτηση ασύλου.

4. ΔΙΑΤΑΞΕΙΣ

4.1 Γενικός στόχος

Στόχος του Eurodac είναι να βοηθά τον προσδιορισμό του κράτους μέλους που είναι υπεύθυνο, σύμφωνα με τη Σύμβαση του Δουβλίνου, για την εξέταση αίτησης ασύλου η οποία έχει υποβληθεί σε ένα από τα κράτη μέλη και να διευκολύνει γενικότερα την εφαρμογή της Σύμβασης του Δουβλίνου υπό τους όρους που αναφέρονται στην πρόταση. Για το σκοπό αυτό, προβλέπει τη δημιουργία μιας κεντρικής μονάδας εντός της Επιτροπής, η οποία θα διαθέτει κεντρική μηχανογραφημένη βάση δεδομένων για την αντιπαραβολή των δακτυλικών αποτυπωμάτων των αιτούντων άσυλο και ορισμένων άλλων ατόμων.

Το σχέδιο κανονισμού προβλέπει ότι τα δακτυλικά αποτυπώματα τριών διαφορετικών ομάδων ατόμων θα διαβιβάζονται ή θα κοινοποιούνται στην κεντρική μονάδα και θα εισάγονται για επεξεργασία στην κεντρική βάση δεδομένων:

(α) Αιτούντες άσυλο (άρθρα 4 - 7). Ο κανονισμός υποχρεώνει τα κράτη μέλη να λαμβάνουν τα δακτυλικά αποτυπώματα των αιτούντων άσυλο και να τα διαβιβάζουν στην κεντρική μονάδα του Eurodac. Τα δεδομένα αυτά θα αντιπαραβάλλονται αμέσως με τα δακτυλικά αποτυπώματα των αιτούντων άσυλο και των άλλων ατόμων που αναφέρονται στην παράγραφο β) κατωτέρω τα οποία είναι ήδη καταχωρημένα στην κεντρική βάση. Τα αποτελέσματα θα διαβιβάζονται στο κράτος μέλος προέλευσης για τελική επαλήθευση και, στη συνέχεια, τα ενδιαφερόμενα κράτη μέλη θα χρησιμοποιούν τα παρασχεθέντα αποδεικτικά στοιχεία για να εφαρμόσουν τις διαδικασίες της Σύμβασης του Δουβλίνου. Τα δεδομένα θα διατηρούνται κανονικά για δέκα έτη αλλά θα διαγράφονται πριν από τη λήξη της δεκαετούς περιόδου αν ο αιτών άσυλο γίνει υπήκοος της Ένωσης. (Επιπλέον, το άρθρο 12 προβλέπει ότι αν ο ενδιαφερόμενος αναγνωρισθεί ως πρόσφυγας, τα δεδομένα που τον αφορούν θα κλειδωθούν στην κεντρική βάση δεδομένων και θα καταρτισθούν στατιστικές.)

(β) Πρόσωπα που συλλαμβάνονται κατά την παράνομη διάβαση των εξωτερικών συνόρων (άρθρα 8 - 10). Ο κανονισμός υποχρεώνει τα κράτη μέλη να λαμβάνουν τα δακτυλικά αποτυπώματα των προσώπων που συλλαμβάνονται κατά την παράνομη διάβαση των εξωτερικών συνόρων της Ευρωπαϊκής Ένωσης και να τα διαβιβάζουν στην κεντρική μονάδα. Τα δεδομένα αποθηκεύονται στην κεντρική βάση για μέγιστη περίοδο δύο ετών. Τα δεδομένα σχετικά με αιτούντες άσυλο τα οποία διαβιβάζονται μεταγενέστερα στην κεντρική μονάδα σύμφωνα με την παράγραφο α) ανωτέρω αντιπαραβάλλονται επίσης με τα δεδομένα αυτά. Αν εξακριβωθεί ότι ο αιτών άσυλο είχε προηγουμένως διαβεί παρανόμως τα εξωτερικά σύνορα της Ένωσης και είχε εισέλθει σε συγκεκριμένα κράτη μέλη, το γεγονός αυτό καθιστά ευκολότερη την εφαρμογή του άρθρου 6 της Σύμβασης του Δουβλίνου. Τα δεδομένα διαγράφονται πριν από την πάροδο της διετούς περιόδου αν έχει εκδοθεί άδεια παραμονής για τον αλλοδαπό, αν ο αλλοδαπός έχει εγκαταλείψει το έδαφος των κρατών μελών ή αν έχει γίνει υπήκοος της Ένωσης.

(γ) Πρόσωπα που βρίσκονται παράνομα σε κράτος μέλος (άρθρο 11). Ο κανονισμός επιτρέπει σε ένα κράτος μέλος, αν έχει λάβει τα δακτυλικά αποτυπώματα αλλοδαπού που βρίσκεται παράνομα στο έδαφός του, να διαβιβάζει, σε ορισμένες περιστάσεις, τα δεδομένα αυτά στο Eurodac προκειμένου να εξακριβώσει αν ο αλλοδαπός είχε προηγουμένως υποβάλει αίτηση ασύλου σε άλλο κράτος μέλος. Αν το αποτέλεσμα της έρευνας του Eurodac είναι θετικό, τα δεδομένα διαβιβάζονται στο κράτος μέλος προέλευσης για τελική επαλήθευση. Ένα θετικό αποτέλεσμα μπορεί να διευκολύνει την εφαρμογή των άρθρων 10, παράγραφος 1, στοιχείο γ και 10, παράγραφος 1, στοιχείο ε) της Σύμβασης του Δουβλίνου. Τα δεδομένα που αφορούν αλλοδαπούς που βρίσκονται παράνομα σε κράτος μέλος καταστρέφονται μόλις πραγματοποιηθεί η αντιπαραβολή με τα στοιχεία του Eurodac.

Ο κανονισμός περιλαμβάνει λεπτομερείς διατάξεις (άρθρα 13 - 20) σχετικά με τη χρήση, την προστασία, την ευθύνη και την ασφάλεια των δεδομένων έτσι ώστε να εξασφαλισθεί υψηλό επίπεδο προστασίας σύμφωνα, μεταξύ άλλων, με την οδηγία 95/46/EΚ και το άρθρο 286 της συνθήκης.

4.2 Συνέχεια

Η Επιτροπή ενσωμάτωσε την ουσία των «παγωμένων» σχεδίων Σύμβασης και Πρωτοκόλλου προκειμένου να εξασφαλιστεί η συνέχεια των εργασιών διαπραγμάτευσης, αλλά παρέλειψε τις διατάξεις που θα ήταν ασυμβίβαστες με τη φύση της προτεινόμενης νομικής πράξης και με το πλαίσιο συνεργασίας στον τομέα του ασύλου που θεσπίσθηκε με τον τίτλο IV της συνθήκης για την Ευρωπαϊκή Ένωση, όπως τροποποιήθηκε από τη συνθήκη του A5Aμστερνταμ.

4.3 Προσαρμογή

Οι προφανείς διαφορές μεταξύ, αφενός, μιας Σύμβασης και ενός Πρωτοκόλλου στο πλαίσιο του τρίτου πυλώνα και, αφετέρου, ενός κοινοτικού κανονισμού, δικαιολογούν παρεκκλίσεις από τα κείμενα των παγωμένων σχεδίων Σύμβασης και Πρωτοκόλλου σε πολλές περιπτώσεις:

- Δικαιοδοσία του Δικαστηρίου: αντίθετα προς το άρθρο 17 της Σύμβασης, ο κανονισμός δεν χρειάζεται να ορίσει ως αρμόδιο το Δικαστήριο, δεδομένου ότι εφαρμόζονται οι διατάξεις του άρθρου 68 και οι άλλες σχετικές διατάξεις της συνθήκης*

- Διατάξεις εφαρμογής: Το άρθρο 18 του σχεδίου Σύμβασης προβλέπει την επιτήρηση της θέσης σε ισχύ και εφαρμογής εκ μέρους του Συμβουλίου, καθώς και την θέσπιση μέτρων εφαρμογής από το τελευταίο. Η πρώτη περίπτωση υπάγεται αυτόματα στην αρμοδιότητα της Επιτροπής βάσει των άρθρων 211 και 226 της συνθήκης. Όσον αφορά τη δεύτερη περίπτωση, ο κανονισμός δίνει στην Επιτροπή εξουσίες εφαρμογής και τη δυνατότητα θέσπισης διατάξεων για τον σκοπό αυτό, με τη βοήθεια μιας ρυθμιστικής επιτροπής (Διαδικασία ΙΙΙ (α) της απόφασης για την «επιτροπολογία»), σύμφωνα με τα άρθρα 202 και 211 της συνθήκης.

- Τυπικές διατάξεις: Τα άρθρα 19 (επιφυλάξεις), 22 (πρόσβαση) και 23 (κατάθεση) του «παγωμένου» σχεδίου Σύμβασης, καθώς και οι αντίστοιχες διατάξεις στο «παγωμένο» σχέδιο Πρωτοκόλλου (άρθρα 9, 11 και 12) δεν αρμόζουν σε κοινοτική πράξη.

- Έναρξη ισχύος και εφαρμογή: όσον αφορά την έναρξη ισχύος (άρθρο 20 του «παγωμένου» σχεδίου Σύμβασης και άρθρο 10 του «παγωμένου» σχεδίου Πρωτοκόλλου), τα άρθρα 249 και 254 εφαρμόζονται όσον αφορά την έναρξη ισχύος του κανονισμού. Επιπλέον, το άρθρο 26 του κανονισμού περιέχει μια νέα διάταξη η οποία λαμβάνει υπόψη το γεγονός ότι δεν θα υπάρχει πλέον περίοδος επικύρωσης κατά την οποία τα κράτη μέλη και η Επιτροπή θα μπορούν να κάνουν τις απαραίτητες τεχνικές με την εισαγωγή δύο σταδίων όσον αφορά την έναρξη ισχύος και την εφαρμογή.

- Εδαφικό πεδίο εφαρμογής: Το άρθρο 21 του «παγωμένου» σχεδίου Σύμβασης περιλαμβάνει διάταξη σχετική με το Ηνωμένο Βασίλειο, αλλά ο κανονισμός δεν περιλαμβάνει αντίστοιχη διάταξη. Όπως εξηγείται στο σημείο 2.2 ανωτέρω, η πρόταση καταρτίσθηκε με βάση την υφιστάμενη νομική κατάσταση σύμφωνα με τον τίτλο IV της συνθήκης ΕΚ και του Πρωτοκόλλου για τη θέση του Ηνωμένου Βασιλείου και της Ιρλανδίας το οποίο επισυνάπτεται στις συνθήκες. Αν το Ηνωμένο Βασίλειο εφαρμόσει την διαδικασία του άρθρου 3 του Πρωτοκόλλου, θα πρέπει να γίνουν οι κατάλληλες τροποποιήσεις στο κείμενο του κανονισμού. Ωστόσο, είναι απαραίτητο να εισαχθεί διάταξη στον κανονισμό (βλέπε άρθρο 25) ώστε να εξασφαλισθεί ότι το εδαφικό πεδίο εφαρμογής του κανονισμού Eurodac είναι ευθυγραμμισμένο με το εδαφικό πεδίο εφαρμογής της Σύμβασης του Δουβλίνου την οποία θέτει σε εφαρμογή. Κατά συνέπεια, το κανονικό πεδίο εφαρμογής σύμφωνα με το άρθρο 299 της συνθήκης έχει περιορισθεί.

- Παρακολούθηση και αξιολόγηση: ένα νέο άρθρο εισήχθη στον κανονισμό (άρθρο 23 (σχετικά με την παρακολούθηση και την αξιολόγηση στο πλαίσιο της Χρηστής και Αποτελεσματικής Διαχείρισης 2000, που στηρίζεται στο άρθρο 2 του δημοσιονομικού κανονισμού (1231/77).

- Ενσωμάτωση σε μια ενιαία νομική πράξη: η ταυτόχρονη διαπραγμάτευση σχεδίου Σύμβασης και σχεδίου Πρωτοκόλλου αποτελούσε ασυνήθιστη πρακτική ακόμα και στο πλαίσιο του προηγούμενου τίτλου VI της συνθήκης για την Ευρωπαϊκή Ένωση. Για λόγους νομοθετικής συνέπειας, η Επιτροπή ενσωμάτωσε τα κείμενα των «παγωμένων» σχεδίων Σύμβασης και Πρωτοκόλλου σε μια ενιαία νομική πράξη. Τούτο συνεπάγεται την κατάργηση των άρθρων 2 και 8 του Πρωτοκόλλου καθώς και πολλές επακόλουθες τροποποιήσεις σε ολόκληρο το κείμενο του κανονισμού.

- Ευθυγράμμιση με το καθεστώς προστασίας των δεδομένων που θεσπίσθηκε με τη συνθήκη για την ίδρυση της Ευρωπαϊκής Κοινότητας: Η οδηγία 95/46/EΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, εφαρμόζεται στην επεξεργασία δεδομένων προσωπικού χαρακτήρα κατά τη διάρκεια δραστηριοτήτων που εμπίπτουν στο πεδίο εφαρμογής του κοινοτικού δικαίου. Εφόσον το σύστημα Eurodac έχει δημιουργηθεί βάσει του τίτλου IV της συνθήκης (θεωρήσεις, άσυλο, μετανάστευση και άλλες πολιτικές που συνδέονται με την ελεύθερη κυκλοφορία των προσώπων), η επεξεργασία δεδομένων προσωπικού χαρακτήρα από τα κράτη μέλη στο πλαίσιο του συστήματος Eurodac υπόκειται στις αρχές που ορίζει η οδηγία 95/46. Επιπλέον, οι εθνικές εποπτικές αρχές για την προστασία των δεδομένων προσωπικού χαρακτήρα, που δημιουργήθηκαν με την οδηγία, είναι αρμόδιες για την παρακολούθηση της επεξεργασίας δεδομένων προσωπικού χαρακτήρα στο πλαίσιο του Eurodac. Δυνάμει του άρθρου 286 της συνθήκης, η οδηγία 95/46 εφαρμόζεται επίσης στην επεξεργασία προσωπικών δεδομένων από την κεντρική μονάδα, εφόσον η εν λόγω μονάδα θα συσταθεί στο πλαίσιο της Επιτροπής. Η κεντρική μονάδα θα υπόκειται στον κανονισμό τον οποίο θα προτείνει η Επιτροπή σύμφωνα με το άρθρο 286 της συνθήκης και σε παρακολούθηση εκ μέρους του ανεξάρτητου εποπτικού οργάνου που αναφέρεται στο άρθρο 286. Τα άρθρα 13 ως 20 του κανονισμού αυτού αποσαφηνίζουν και προσδιορίζουν ορισμένες από τις αρχές που περιλαμβάνονται στην οδηγία 95/46 σε σχέση με την ειδική κατάσταση του Eurodac. Πραγματοποιήθηκαν τροποποιήσεις στο «παγωμένο» σχέδιο Σύμβασης για να εξασφαλισθεί το συμβιβάσιμο του κανονισμού με τις απαιτήσεις που ορίζονται στην οδηγία 95/46. Το άρθρο 6 του «παγωμένου» σχεδίου Πρωτοκόλλου, το οποίο περιόριζε το δικαίωμα πρόσβασης των προσώπων που συλλαμβάνονται κατά την παράνομη διάβαση των εξωτερικών συνόρων, δεν ενσωματώθηκε στον κανονισμό επειδή δεν συμβιβάζεται με την οδηγία 95/46.

4.4 Πίνακας αντιστοιχίας

>ΘΕΣΗ ΠIΝΑΚΑ>

4.5 A5Aρθρα

ΚΕΦΑΛΑΙΟ I - ΓΕΝΙΚΕΣ ΔΙΑΤΑΞΕΙΣ

A5Aρθρο 1 - Σκοπός του "Eurodac"

Το άρθρο αυτό ορίζει την φύση και τον σκοπό του συστήματος Eurodac. Η παράγραφος 1 εγκαθιστά έναν άμεσο και αποκλειστικό σύνδεσμο με την Σύμβαση για τον προσδιορισμό του κράτους μέλους το οποίο είναι υπεύθυνο για την εξέταση αίτησης ασύλου που έχει υποβληθεί σε ένα από τα κράτη μέλη των Ευρωπαϊκών Κοινοτήτων (τη «Σύμβαση του Δουβλίνου»).

Η παράγραφος 2 προβλέπει ότι το Eurodac περιλαμβάνει μια κεντρική μονάδα, μια κεντρική μηχανογραφημένη βάση δεδομένων για την καταχώρηση και διατήρηση δακτυλικών αποτυπωμάτων και τα μέσα διαβίβασης μεταξύ των κρατών μελών και της κεντρικής βάσης δεδομένων. Η παράγραφος αυτή διευκρινίζει, επίσης, ότι οι κανόνες που διέπουν το Eurodac εφαρμόζονται στις ενέργειες των κρατών μελών από τη διαβίβαση των στοιχείων στην κεντρική μονάδα ως τη χρησιμοποίηση των αποτελεσμάτων της αντιπαραβολής.

Η παράγραφος 3 ορίζει ότι η επεξεργασία δακτυλικών αποτυπωμάτων και άλλων δεδομένων εκ μέρους του Eurodac μπορεί να διενεργείται μόνο για τους σκοπούς που αναφέρονται στο άρθρο 15, παράγραφος 1 της Σύμβασης του Δουβλίνου. Οι σκοποί αυτοί είναι οι ακόλουθοι: καθορισμός του κράτους μέλους που είναι υπεύθυνο για την εξέταση της αίτησης παροχής ασύλου, εξέταση της αιτήσεως παροχής ασύλου και υλοποίηση όλων των υποχρεώσεων που απορρέουν από τη Σύμβαση του Δουβλίνου. Σύμφωνα με την παράγραφο 3, τα δακτυλικά αποτυπώματα που λαμβάνονται και διαβιβάζονται από ένα κράτος μέλος στην κεντρική μονάδα του Eurodac μπορούν επίσης να χρησιμοποιηθούν από το κράτος μέλος αυτό σε βάσεις δεδομένων που προβλέπει το εθνικό του δίκαιο για άλλους σκοπούς.

A5Aρθρο 2 - Ορισμοί

Το άρθρο αυτό διασαφηνίζει τους ορισμούς που χρησιμοποιούνται στον κανονισμό. Σε γενικές γραμμές, οι ορισμοί που περιλαμβάνονται στο άρθρο 1 της Σύμβασης του Δουβλίνου έχουν την ίδια έννοια στον κανονισμό σχετικά με το Eurodac (παράγραφος 2). Ωστόσο, για τους σκοπούς του κανονισμού Eurodac, ο ορισμός του «αιτούντα άσυλο» καλύπτει και άτομα για λογαριασμό των οποίων έχει κατατεθεί αίτηση ασύλου. Με τον τρόπο αυτό μπορούν να καλυφθούν οι ανήλικες 14 ως 18 ετών , για λογαριασμό των οποίων μπορεί να υποβληθεί αίτηση από κηδεμόνα ή νομικό εκπρόσωπο.

Ο ορισμός «δεδομένα προσωπικού χαρακτήρα» διαφέρει λίγο από αυτόν που περιλαμβάνεται στο κείμενο της Σύμβασης που «πάγωσε» το Συμβούλιο. Εξάλλου, προστίθεται ο ορισμός «επεξεργασία δεδομένων προσωπικού χαρακτήρα». Σκοπός των αλλαγών αυτών είναι η πλήρης ευθυγράμμιση του κειμένου με την οδηγία 95/46/EΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών.

Ο ορισμός σχετικά με τη «διαβίβαση δεδομένων» καλύπτει τόσο τη διαβίβαση στην κεντρική μονάδα για καταχώρηση στην κεντρική βάση δεδομένων, όσο και τη διαβίβαση των αποτελεσμάτων της αντιπαραβολής στο σχετικό κράτος μέλος. Η δεύτερη παύλα προορίζεται για την κάλυψη των περιπτώσεων όπου ο διαθέσιμος τεχνολογικός εξοπλισμός επιτρέπει σε ένα κράτος μέλος να καταχωρεί απευθείας τα δεδομένα στην κεντρική βάση δεδομένων.

Ο ορισμός του «κράτους μέλους προέλευσης» διαφέρει λίγο ανάλογα με το αν πρόκειται για αιτούντες άσυλο και πρόσωπα που βρίσκονται παράνομα στο έδαφος ενός κράτους μέλους ή για άτομα που συλλαμβάνονται κατά την παράνομη διάβαση εξωτερικών συνόρων. Η διαφορά έγκειται στο γεγονός ότι για την τελευταία κατηγορία ατόμων δεν υπάρχει άμεση αντιπαραβολή και, συνεπώς, δεν υπάρχουν αποτελέσματα προς διαβίβαση στο σχετικό κράτος μέλος. Το στοιχείο στ) ενσωματώνει το άρθρο 4, παράγραφος 2 του «παγωμένου» κειμένου του Πρωτοκόλλου Eurodac.

A5Aρθρο 3 - Κεντρική Μονάδα

Το άρθρο 3 αφορά την κεντρική μονάδα και ορίζει ότι αυτή συστήνεται στο πλαίσιο της Επιτροπής. Ορίζει επίσης ότι τα κράτη μέλη είναι αρμόδια για τον έλεγχο των δεδομένων που διαβιβάζουν στην κεντρική μονάδα ενώ η Επιτροπή είναι αρμόδια για την επεξεργασία τους. Το μηχανοργανωμένο σύστημα αναγνώρισης των δακτυλικών αποτυπωμάτων θα βρίσκεται στην κεντρική μονάδα.

Η παράγραφος 3 προβλέπει την θέσπιση κανόνων εφαρμογής σχετικά με τη συλλογή στατιστικών στοιχείων από την κεντρική μονάδα. Τα εν λόγω στατιστικά στοιχεία έχουν προφανώς μεγάλη αξία εφόσον, χωρίς αυτά, θα ήταν αδύνατον να εκτιμηθεί η αποτελεσματικότητα του συστήματος Eurodac. Το «παγωμένο» κείμενο της Σύμβασης δεν περιλαμβάνει αντίστοιχη διάταξη, αλλά είναι απαραίτητο να υπάρχει σωστή παρακολούθηση της απόδοσης και της χρησιμότητας του Eurodac. Το Συμβούλιο ετοίμασε, με δική του πρωτοβουλία, κανόνες εφαρμογής σχετικά με το σημείο αυτό.

ΚΕΦΑΛΑΙΟ II - ΑΙΤΟΥΝΤΕΣ ΑΣΥΛΟ

A5Aρθρο 4 - Συλλογή, διαβίβαση και αντιπαραβολή των δακτυλικών αποτυπωμάτων

Το άρθρο αυτό αναφέρεται στη διαδικασία λήψης, διαβίβασης, διατήρησης και αντιπαραβολής των δακτυλικών αποτυπωμάτων των αιτούντων άσυλο.

Η παράγραφος 1 υποχρεώνει τα κράτη μέλη να καταγράφουν τα δακτυλικά αποτυπώματα κάθε αιτούντος άσυλο ηλικίας τουλάχιστον 14 ετών. Ωστόσο, η μέθοδος λήψης των δακτυλικών αποτυπωμάτων καθορίζεται σύμφωνα με την εθνική πρακτική του σχετικού κράτους μέλους (λαμβάνοντας υπόψη ότι τα κράτη μέλη έχουν υποχρεώσεις βάσει της Ευρωπαϊκής Σύμβασης για την προστασία των ανθρώπινων δικαιωμάτων και των θεμελιωδών ελευθεριών τις οποίες πρέπει να τηρούν). Τα δακτυλικά αποτυπώματα πρέπει να διαβιβάζονται στην κεντρική μονάδα μαζί με τα άλλα δεδομένα που αναφέρονται στο άρθρο 5. Μία διάταξη στο αντίστοιχο άρθρο της «παγωμένης» Σύμβασης που αφορούσε την ενημέρωση του αιτούντος σχετικά με τους λόγους για τους οποίους λαμβάνονται τα δακτυλικά του αποτυπώματα αφαιρέθηκε. Το θέμα της ενημέρωσης του αιτούντος ρυθμίζεται πλήρως στο άρθρο 18, παράγραφος 1 του κανονισμού και, επιπλέον, το άρθρο 10 της οδηγίας 95/46/EΚ εφαρμόζεται στο πλαίσιο του κανονισμού.

Η παράγραφος 2 προβλέπει την άμεση καταχώρηση στην κεντρική βάση των δεδομένων που διαβιβάζονται σύμφωνα με την παράγραφο 1. Η παράγραφος 3 προβλέπει ότι όλα τα νέα δακτυλικά αποτυπώματα αντιπαραβάλλονται προς τα δεδομένα δακτυλικών αποτυπωμάτων τα οποία έχουν διαβιβαστεί από άλλα κράτη μέλη και ήδη αποθηκευθεί στην κεντρική βάση δεδομένων. Στόχος της διαδικασίας αυτής είναι να εξασφαλιστεί η επισήμανση όλων των πολλαπλών αιτήσεων ασύλου στο έδαφος των κρατών μελών.

Η παράγραφος 4 επιτρέπει στα κράτη μέλη να ζητήσουν την αντιπαραβολή των δακτυλικών αποτυπωμάτων αιτούντων άσυλο τα οποία διαβιβάζουν στην κεντρική μονάδα και προς τα δεδομένα σχετικά με αιτούντες άσυλο που το ίδιο είχε διαβιβάσει παλαιότερα στην κεντρική μονάδα. Αυτό σημαίνει ότι το κράτος μέλος δεν χρειάζεται να διαθέτει χωριστό σύστημα για την αντιπαραβολή των δακτυλικών αποτυπωμάτων αιτούντων άσυλο σε εθνικό επίπεδο.

Οι παράγραφοι 5 και 6 περιγράφουν τη διαδικασία όσον αφορά τα αποτελέσματα της αντιπαραβολής. Αν η κεντρική μονάδα διαπιστώσει ότι τα δακτυλικά αποτυπώματα δεν συμπίπτουν, απλώς ανακοινώνει το αποτέλεσμα αυτό στο κράτος μέλος προέλευσης. Αντίθετα, αν η κεντρική μονάδα θεωρήσει ότι τα αποτυπώματα συμπίπτουν, πρέπει να ανακοινώσει το γεγονός αυτό μαζί με τα δεδομένα που αναφέρονται στο άρθρο 5, παράγραφος 1 σχετικά με τα εν λόγω δακτυλικά αποτυπώματα στο κράτος μέλος προέλευσης. Το κράτος μέλος προέλευσης παραμένει, ωστόσο, υπεύθυνο για τον έλεγχο της αντιπαραβολής. Το κράτος μέλος αυτό καθώς και τα άλλα ενδιαφερόμενα κράτη μέλη πρέπει στη συνέχεια να εφαρμόσουν τις διαδικασίες που αναφέρονται στη Σύμβαση του Δουβλίνου προκειμένου να διαπιστώσουν ποιο κράτος μέλος είναι υπεύθυνο για την εξέταση της αίτησης ασύλου και αν ο αιτών άσυλο μπορεί να μεταφερθεί.

Η παράγραφος 6 προβλέπει επίσης ότι αν ο έλεγχος και η τελική εξακρίβωση σε εθνικό επίπεδο δείξουν ότι το αποτέλεσμα στο οποίο κατέληξε η κεντρική μονάδα αφορά αντιφατικά δεδομένα ή ότι τα δεδομένα είναι αναξιόπιστα, το κράτος μέλος προέλευσης διαγράφει τα δεδομένα μόλις διαπιστωθεί η αντίφαση ή η αναξιοπιστία τους.

Η παράγραφος 7 προβλέπει τη θέσπιση διατάξεων εφαρμογής που αναφέρουν λεπτομερώς τις απαραίτητες διαδικασίες για την εφαρμογή του άρθρου αυτού. Το «παγωμένο» κείμενο της Σύμβασης προέβλεπε τη θέσπιση εκτελεστικών ρυθμίσεων από το Συμβούλιο, με ειδική πλειοψηφία. Η διάταξη αυτή τροποποιήθηκε υπό το φως της ένταξης της πολιτικής ασύλου στο κοινοτικό πλαίσιο. Η παράγραφος αυτή τώρα προβλέπει ότι το Συμβούλιο αναθέτει την εκτελεστική αρμοδιότητα στην Επιτροπή σύμφωνα με το άρθρο 202 της συνθήκης για την ίδρυση της Ευρωπαϊκής Κοινότητας. Η διαδικασία επιτροπολογίας που επιλέγεται και αναφέρεται στο άρθρο 22 του παρόντος κανονισμού είναι η διαδικασία ΙΙΙ(α) στην απόφαση 87/373/EΟΚ του Συμβουλίου, της 13ης Ιουλίου 1987, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή.

A5Aρθρο 5 - Καταχώρηση των δεδομένων

Το άρθρο 5 αναφέρεται στην καταχώρηση των δεδομένων. Η παράγραφος 1 περιλαμβάνει εξαντλητικό κατάλογο των δεδομένων που πρέπει να καταχωρούνται στην κεντρική βάση δεδομένων. Η παράγραφος 2 προβλέπει την καταστροφή, για λόγους προστασίας των δεδομένων και ασφάλειας, των υποθεμάτων που χρησιμοποιήθηκαν για τη διαβίβαση των δακτυλικών αποτυπωμάτων στην κεντρική μονάδα, εκτός εάν το κράτος μέλος προέλευσης ζητήσει να του επιστραφούν.

A5Aρθρο 6 - Διατήρηση των δεδομένων

Το άρθρο αυτό καθορίζει μια μέγιστη περίοδο για τη διατήρηση των δεδομένων σχετικά με αιτούντες άσυλο στο Eurodac. Η περίοδος αυτή είναι 10 έτη από την ημερομηνία λήψης των δακτυλικών αποτυπωμάτων, μετά τη λήξη της οποίας απαλείφει αυτομάτως τα δεδομένα από την κεντρική βάση δεδομένων.

Όσον αφορά το άρθρο αυτό, το «παγωμένο» κείμενο της Σύμβασης έχει τροποποιηθεί ελάχιστα. Το κείμενο της Σύμβασης προέβλεπε δεκαετή περίοδο από την ημερομηνία της τελευταίας καταγραφής των δακτυλικών αποτυπωμάτων, υπονοώντας ότι τα δεδομένα μπορούσαν να διατηρηθούν για περισσότερα από δέκα έτη αν τα δακτυλικά αποτυπώματα του ενδιαφερόμενου ατόμου καταχωρούνταν στη συνέχεια, για δεύτερη φορά, στην κεντρική βάση δεδομένων του Eurodac . Στην παρούσα πρόταση, ο όρος «τελευταία» διαγράφηκε προκειμένου να εξασφαλισθεί ότι τα δακτυλικά αποτυπώματα δεν διατηρούνται σε καμία περίπτωση για περίοδο μεγαλύτερη των δέκα ετών.

Το κείμενο της Επιτροπής αντικατοπτρίζει το γεγονός ότι κατά τις διαπραγματεύσεις σχετικά με το σχέδιο Σύμβασης το Συμβούλιο ήταν σύμφωνο για περίοδο διατήρησης δέκα ετών. Το άρθρο 6, παράγραφος 1 της οδηγίας 95/46/EΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, ορίζει την αρχή ότι τα δεδομένα πρέπει να διατηρούνται με μορφή που να επιτρέπει τον προσδιορισμό της ταυτότητας των προσώπων στα οποία αναφέρονται μόνο κατά τη διάρκεια περιόδου που δεν υπερβαίνει την απαιτούμενη για την επίτευξη των σκοπών για τους οποίους έχουν συλλεγεί ή για τους οποίους αργότερα υφίστανται επεξεργασία. Παρόμοια αρχή περιλαμβάνεται στην Σύμβαση του Συμβουλίου της Ευρώπης για την προστασία των προσώπων έναντι της αυτόματης επεξεργασίας δεδομένων προσωπικού χαρακτήρα (Στρασβούργο, 1981). Η Επιτροπή συνιστά στο Συμβούλιο να εξετάσει και πάλι αν είναι αναγκαία η διατήρηση δεδομένων σχετικών με αιτούντες άσυλο για δέκα έτη, εξαιρουμένης της μοναδικής περίπτωσης για την οποία το άρθρο 7 προβλέπει την πρόωρη απαλοιφή των δεδομένων.

A5Aρθρο 7 - Πρόωρη απαλοιφή των δεδομένων

Το άρθρο αυτό προβλέπει την διαγραφή των δεδομένων που αφορούν αιτούντες άσυλο από την κεντρική βάση δεδομένων πριν από τη λήξη της δεκαετούς περιόδου που αναφέρεται στο άρθρο 6 σε περίπτωση που το ενδιαφερόμενο πρόσωπο λάβει υπηκοότητα κράτους μέλους. Η διάταξη σχετικά με την πρόωρη απαλοιφή των δεδομένων εφαρμόζεται επίσης, δυνάμει μιας αναφοράς στο άρθρο 10 του σχεδίου κανονισμού, στα δεδομένα δακτυλικών αποτυπωμάτων που αφορούν άτομα τα οποία συνελήφθησαν κατά την παράνομη διάβαση εξωτερικών συνόρων. Η Σύμβαση του Δουβλίνου δεν εφαρμόζεται σε πολίτες της Ένωσης και συνεπώς τίποτα δεν δικαιολογεί τη διατήρηση των δακτυλικών αποτυπωμάτων των εν λόγω ατόμων στο πλαίσιο του Eurodac.

Οι παρατηρήσεις που διατύπωσε η Επιτροπή σε σχέση με το άρθρο 6 ανωτέρω - όσον αφορά την απαλοιφή δεδομένων σύμφωνα με την αρχή ότι τα δεδομένα πρέπει να διατηρούνται με μορφή που να επιτρέπει τον προσδιορισμό της ταυτότητας των προσώπων στα οποία αναφέρονται μόνο κατά τη διάρκεια περιόδου που δεν υπερβαίνει την απαιτούμενη για την επίτευξη των σκοπών για τους οποίους έχουν συλλεγεί ή για τους οποίους αργότερα υφίστανται επεξεργασία - ισχύουν και σε σχέση με το παρόν άρθρο. Ειδικότερα, η Επιτροπή πιστεύει ότι το Συμβούλιο θα πρέπει να εξετάσει σοβαρά αν είναι σε θέση σήμερα να συμφωνήσει σχετικά με την άμεση απαλοιφή των δεδομένων που αφορούν πρόσωπα τα οποία έχουν αναγνωρισθεί ως πρόσφυγες και έχουν γίνει δεκτά σε κράτος μέλος, πράγμα που θα είχε σαν αποτέλεσμα να διαγραφεί το άρθρο 12 κατωτέρω. Η Επιτροπή συστήνει επίσης στο Συμβούλιο να εξετάσει αν υπάρχουν περιπτώσεις στις οποίες δεδομένα σχετικά με αιτούντες άσυλο που δεν βρίσκονται πλέον στο έδαφος των κρατών μελών πρέπει να διαγράφονται πρόωρα. Θα ήταν επίσης σκόπιμο να εισαχθεί διάταξη η οποία να προβλέπει την πρόωρη απαλοιφή δεδομένων για αιτούντες άσυλο που κατοικούν για μεγάλο χρονικό διάστημα σε ένα κράτος μέλος.

ΚΕΦΑΛΑΙΟ III - ΑΛΛΟΔΑΠΟΙ ΠΟΥ ΣΥΛΛΑΜΒΑΝΟΝΤΑΙ ΚΑΤΑ ΤΗΝ ΠΑΡΑΝΟΜΗ ΔΙΑΒΑΣΗ ΕΞΩΤΕΡΙΚΩΝ ΣΥΝΟΡΩΝ

A5Aρθρο 8 - Συλλογή και διαβίβαση των δεδομένων δακτυλικών αποτυπωμάτων

Η παράγραφος 1 υποχρεώνει κάθε κράτος μέλος να λαμβάνει τα δακτυλικά αποτυπώματα κάθε υπηκόου τρίτης χώρας ή απάτριδος ηλικίας τουλάχιστον δεκατεσσάρων ετών, που συνελήφθη κατά την παράνομη διάβαση των συνόρων του εν λόγω κράτους μέλους με τρίτη χώρα. Η παράγραφος 2 απαιτεί από το ενδιαφερόμενο κράτος μέλος να διαβιβάζει στην κεντρική μονάδα τα δακτυλικά αποτυπώματα καθώς και στοιχεία σχετικά με το κράτος μέλος προέλευσης, το φύλο του σχετικού προσώπου, τον αριθμό αναφοράς εάν υπάρχει, την ημερομηνία καταγραφής των δακτυλικών αποτυπωμάτων και την ημερομηνία διαβίβασής τους στην κεντρική μονάδα.

Το άρθρο αυτό αντιστοιχεί στο άρθρο 3 του «παγωμένου» σχεδίου Πρωτοκόλλου Eurodac, αν και η γενική αναφορά στην παράγραφο 2 του σχεδίου Πρωτοκόλλου σε «λοιπά συναφή στοιχεία» έχει αντικατασταθεί από κατάλογο των συγκεκριμένων στοιχείων. Τα άρθρα 8 ως 10 του κανονισμού αποσκοπούν να διευκολύνουν την εφαρμογή του άρθρου 6 της Σύμβασης του Δουβλίνου, το οποίο προβλέπει ότι «όταν ο αιτών άσυλο ο οποίος προέρχεται από τρίτη χώρα έχει διαβεί παράνομα δια ξηράς, δια θαλάσσης ή αεροπορικώς τα σύνορα κράτους μέλους, το κράτος μέλος από το οποίο μπορεί να αποδειχθεί ότι εισήλθε είναι υπεύθυνο για την εξέταση της αίτησης ασύλου». Στόχος των άρθρων 8 ως 10 του σχεδίου κανονισμού για το Eurodac είναι η κατάρτιση μητρώου με τα δεδομένα ατόμων που συνελήφθησαν κατά την παράνομη διάβαση εξωτερικών συνόρων προς τα οποία να αντιπαραβάλλονται τα δακτυλικά αποτυπώματα ατόμων που μεταγενέστερα ζητούν άσυλο στην Ευρωπαϊκή Ένωση.

Εκτός από την απόφαση να «παγώσει» το κείμενο του σχεδίου Πρωτοκόλλου, το Συμβούλιο αποφάσισε επίσης το ακόλουθο σχέδιο δήλωσης για τα πρακτικά του Συμβουλίου:

"Τα κράτη μέλη δηλώνουν ότι η υποχρέωση λήψης των δακτυλικών αποτυπωμάτων αλλοδαπών οι οποίοι συλλαμβάνονται κατά ("in connection with") την παράνομη διάβαση συνόρων δεν περιορίζεται στην περίπτωση κατά την οποία ο αλλοδαπός συλλαμβάνεται στα εξωτερικά σύνορα ή πλησίον αυτών. Η διάταξη αυτή καλύπτει επίσης περιπτώσεις κατά τις οποίες ένας αλλοδαπός συλλαμβάνεται πέραν των εξωτερικών συνόρων, είναι ακόμη καθ’ οδόν και δεν υπάρχει καμία αμφιβολία ότι διέβη παράνομα τα εξωτερικά σύνορα. Αυτό θα μπορούσε να συμβεί, για παράδειγμα, όταν, μετά τη διάβαση των εξωτερικών συνόρων, ανακαλύπτεται ο αλλοδαπός επιβαίνων σε τραίνο (μεγάλης ταχύτητας), κατά τη διενέργεια ελέγχων εντός του τραίνου, ή όταν ο αλλοδαπός ο οποίος μεταφέρεται εντός σφραγισμένου επαγγελματικού οχήματος συλλαμβάνεται κατά την αποβίβασή του από το όχημα."

Στο πλαίσιο της τρέχουσας πρότασης κανονισμού, το Συμβούλιο θα πρέπει να εξετάσει κατά πόσον επιθυμεί να επιτύχει συμφωνία και να δημοσιεύσει μια τέτοια δήλωση.

A5Aρθρο 9 - Καταχώρηση δεδομένων για αλλοδαπούς

Το άρθρο 9 ορίζει τους κανόνες που διέπουν την καταχώρηση και αντιπαραβολή δεδομένων δακτυλικών αποτυπωμάτων προσώπων που συλλαμβάνονται κατά την παράνομη διάβαση εξωτερικών συνόρων. Το άρθρο 9 προβλέπει ότι τα δεδομένα που διαβιβάζονται στην κεντρική μονάδα σύμφωνα με το άρθρο 8 πρέπει να καταχωρούνται στην κεντρική βάση δεδομένων και θέτει σαφείς περιορισμούς όσον αφορά τη χρήση των δεδομένων αυτών. Η αντιπαραβολή είναι δυνατή μόνον με δεδομένα σχετικά με αιτούντες άσυλο τα οποία διαβιβάζονται μεταγενέστερα στην κεντρική μονάδα. Αυτό συμβιβάζεται με το στόχο που συνίσταται στη διευκόλυνση της εφαρμογής του άρθρου 6 της Σύμβασης του Δουβλίνου. Το γεγονός αυτό σημαίνει, επίσης, ότι δεν είναι δυνατή η αντιπαραβολή των εν λόγω δεδομένων με τυχόν δεδομένα - που αφορούν είτε αιτούντες άσυλο είτε άλλα πρόσωπα που συνελήφθησαν κατά την παράνομη διάβαση εξωτερικών συνόρων - τα οποία είχαν διαβιβαστεί προγενέστερα στην κεντρική μονάδα. (Η Επιτροπή σημειώνει ότι η τελευταία φράση του πρώτου εδαφίου είναι πλεονασματική.)

Όσον αφορά την επιτρεπόμενη αντιπαραβολή, εφαρμόζεται το άρθρο 4 του κανονισμού.

Το άρθρο 9 αντιστοιχεί στο άρθρο 4 του «παγωμένου» σχεδίου Πρωτοκόλλου. Ωστόσο, η παράγραφος 2 του «παγωμένου» κειμένου έχει μεταφερθεί και ενσωματωθεί στο ορισμό του «κράτους μέλους προέλευσης» στο άρθρο 2 του κανονισμού. Η νέα αναφορά στις διατάξεις που θεσπίζονται σύμφωνα με το άρθρο 4 έχει το ίδιο αποτέλεσμα με το άρθρο 8 του «παγωμένου» κειμένου του Πρωτοκόλλου, βάσει του οποίου οι διατάξεις του σχεδίου Σύμβασης Eurodac εφαρμόζονταν, τηρουμένων των αναλογιών, στο σχέδιο Πρωτοκόλλου Eurodac.

A5Aρθρο 10 - Αποθήκευση δεδομένων για αλλοδαπούς

Το άρθρο 10 ορίζει τους κανόνες σχετικά με την αποθήκευση και την απαλοιφή δεδομένων που αφορούν άτομα τα οποία συλλαμβάνονται κατά την παράνομη διάβαση των εξωτερικών συνόρων της Ευρωπαϊκής Ένωσης. Η παράγραφος 1 προβλέπει ότι τα δεδομένα αυτά αποθηκεύονται για δύο έτη, μετά την πάροδο των οποίων η κεντρική μονάδα τα διαγράφει αυτομάτως. Η παράγραφος 2 ορίζει τους κανόνες που διέπουν την απαλοιφή των δεδομένων πριν από τη λήξη της διετούς περιόδου. Η πρόωρη απαλοιφή των δεδομένων πραγματοποιείται σε τρεις περιπτώσεις.

Η πρώτη περίπτωση αφορά την έκδοση άδειας διαμονής για τον αλλοδαπό. Στο πλαίσιο αυτό, πρέπει να σημειωθεί ότι ο εφαρμοζόμενος ορισμός της «άδειας διαμονής» περιλαμβάνεται στο άρθρο 1, παράγραφος 1, στοιχείο ε) της Σύμβασης του Δουβλίνου. Αν χορηγηθεί άδεια διαμονής στον αλλοδαπό, η ευθύνη για τυχόν μεταγενέστερη αίτηση ασύλου θα διέπεται κατ' αρχήν από το άρθρο 5 και όχι από το άρθρο 6 της Σύμβασης του Δουβλίνου. Με άλλα λόγια, το γεγονός ότι το άτομο έχει διαβεί παράνομα εξωτερικά σύνορα της Ένωσης παύει να αποτελεί σημαντικό παράγοντα όσον αφορά τον προσδιορισμό του υπεύθυνου για κάθε ενδεχόμενη αίτηση ασύλου και, κατά συνέπεια, τα αντίστοιχα δεδομένα πρέπει να διαγραφούν.

Η δεύτερη περίπτωση κατά την οποία πρέπει να γίνει πρόωρη απαλοιφή των δεδομένων είναι όταν ο αλλοδαπός έχει εγκαταλείψει το έδαφος των κρατών μελών. Μόλις ο αλλοδαπός εγκαταλείψει το έδαφος των κρατών μελών, το γεγονός ότι είχε προηγουμένως διαβεί παράνομα τα εξωτερικά σύνορα παύει να είναι σημαντικό για τον προσδιορισμό της ευθύνης σχετικά με κάθε μελλοντική αίτηση ασύλου. Αν ο ενδιαφερόμενος αλλοδαπός στη συνέχεια επιστρέψει στο έδαφος των κρατών μελών και ζητήσει άσυλο, ο καθοριστικός παράγων για τον προσδιορισμό του κράτους μέλους το οποίο είναι υπεύθυνο για την εξέταση της αίτησης ασύλου θα είναι κατ' αρχήν ποιο κράτος μέλος ήταν υπεύθυνο για την παρουσία του αλλοδαπού στο έδαφος των κρατών μελών τη δεύτερη φορά.

Η τρίτη περίπτωση κατά την οποία πρέπει να γίνει πρόωρη απαλοιφή των δεδομένων είναι αν το άτομο λάβει την υπηκοότητα κράτους μέλους της Ένωσης. Οι λόγοι για την απαλοιφή των δεδομένων απαριθμούνται σε επεξηγηματικό σημείωμα σχετικά με το άρθρο 7.

Το άρθρο απαιτεί την απαλοιφή των δεδομένων μόλις το κράτος μέλος προέλευσης διαπιστώσει ότι έχει προκύψει μία από τις προαναφερόμενες περιπτώσεις.

Το άρθρο 10 του κανονισμού αντιστοιχεί στο άρθρο 5 του «παγωμένου» σχεδίου Πρωτοκόλλου, με μια μικρή προσθήκη για να καταστεί σαφές ότι οι κανόνες σχετικά με την απαλοιφή των δεδομένων προσώπων που έχουν γίνει πολίτες της Ένωσης εφαρμόζονται και σε αυτή την περίπτωση. (Τούτο συμβιβάζεται με το άρθρο 8 του «παγωμένου» σχεδίου Πρωτοκόλλου, που προέβλεπε την εφαρμογή του άρθρου 7 της «παγωμένης» Σύμβασης στα δεδομένα σχετικά με πρόσωπα που συλλαμβάνονται κατά την παράνομη διάβαση εξωτερικών συνόρων).

Η Επιτροπή επαναλαμβάνει τις παρατηρήσεις της σχετικά με την ανάγκη να εξετασθεί αν μπορούν να θεσπισθούν συμπληρωματικές διατάξεις στον τομέα της πρόωρης απαλοιφής δεδομένων. Ειδικότερα, η Επιτροπή θεωρεί ότι το Συμβούλιο θα πρέπει να εξετάσει αν πρέπει να υπάρχει διάταξη η οποία να προβλέπει ότι τα δεδομένα δακτυλικών αποτυπωμάτων ατόμου που έχει συλληφθεί κατά την παράνομη διάβαση εξωτερικών συνόρων πρέπει να διαγράφονται από την κεντρική βάση δεδομένων αν το άτομο αυτό στη συνέχεια ζητήσει άσυλο σε ένα κράτος μέλος και ένα από τα άλλα κράτη μέλη δεχθεί να εξετάσει την αίτηση ασύλου του. Σε τέτοιες περιπτώσεις, μπορεί να θεωρηθεί ότι τα δεδομένα δακτυλικών αποτυπωμάτων που ελήφθησαν κατά την παράνομη διάβαση των εξωτερικών συνόρων εξυπηρέτησαν το σκοπό τους.

ΚΕΦΑΛΑΙΟ IV - ΑΛΛΟΔΑΠΟΙ ΠΟΥ ΒΡΙΣΚΟΝΤΑΙ ΠΑΡΑΝΟΜΑ ΣΕ ΚΡΑΤΟΣ ΜΕΛΟΣ

A5Aρθρο 11 - Αντιπαραβολή δακτυλικών αποτυπωμάτων αλλοδαπών

Το άρθρο 11 αφορά τη διευκόλυνση της εφαρμογής των άρθρων 10, παράγραφος 1, στοιχείο γ) και 10, παράγραφος 1, στοιχείο ε) της Σύμβασης του Δουβλίνου. Το άρθρο10, παράγραφος 1, στοιχείο γ) προβλέπει ότι το κράτος μέλος που είναι υπεύθυνο για την εξέταση αίτησης ασύλου σύμφωνα με τα κριτήρια που αναφέρονται στη Σύμβαση του Δουβλίνου υποχρεούται να δεχθεί εκ νέου τον αιτούντα άσυλο του οποίου η αίτηση εξετάζεται και ο οποίος βρίσκεται παράνομα σε άλλο κράτος μέλος. Το άρθρο 10, παράγραφος 1, στοιχείο ε) προβλέπει ότι το κράτος μέλος που είναι υπεύθυνο για την εξέταση αίτησης ασύλου σύμφωνα με τα κριτήρια που αναφέρονται στη Σύμβαση του Δουβλίνου υποχρεούται να δεχθεί εκ νέου τον αιτούντα άσυλο του οποίου την αίτηση απέρριψε και ο οποίος βρίσκεται παράνομα σε άλλο κράτος μέλος.

Το άρθρο 11 δεν δημιουργεί την υποχρέωση για ένα κράτος μέλος ή δεν του παρέχει την εξουσία, βάσει της κοινοτικής νομοθεσίας, να λαμβάνει τα δακτυλικά αποτυπώματα των προσώπων που βρίσκονται παράνομα στο έδαφός του. Το εν λόγω κράτος μέλος μπορεί να λάβει τα δακτυλικά αποτυπώματα των προσώπων αυτών μόνον εφόσον το επιτρέπει το εθνικό του δίκαιο. Οι διατάξεις του άρθρου 11 σχετικά με τα πρόσωπα που βρίσκονται παράνομα στο έδαφος ενός κράτους μέλους διαφέρουν κατ'αυτόν τον τρόπο σημαντικά από τις διατάξεις του άρθρου 4 σχετικά με τους αιτούντες άσυλο και εκείνες του άρθρου 8 σχετικά με τα άτομα που συλλαμβάνονται κατά την παράνομη διάβαση των εξωτερικών συνόρων.

Το άρθρο 11 δίνει τη δυνατότητα στα κράτη μέλη να χρησιμοποιούν το Eurodac αν το επιθυμούν για να εξακριβώσουν αν ένα πρόσωπο που βρίσκεται παράνομα στο έδαφός τους είχε προηγουμένως ζητήσει άσυλο σε άλλο κράτος μέλος. Το άρθρο 1 αναφέρει τις περιστάσεις κατά τις οποίες υπάρχουν, γενικά, βάσιμοι λόγοι για την πραγματοποίηση τέτοιου ελέγχου. Αναφέρονται τρεις διαφορετικές περιστάσεις.

Η παράγραφος 2 ορίζει τους κανόνες για τη διαβίβαση και αντιπαραβολή των δεδομένων δακτυλικών αποτυπωμάτων που αφορούν πρόσωπα τα οποία βρίσκονται παράνομα στο έδαφος ενός κράτους μέλους. Τα εν λόγω δεδομένα μπορούν να παραβληθούν μόνο με δεδομένα σχετικά με αιτούντες άσυλο τα οποία είχαν διαβιβασθεί προηγουμένως στην κεντρική μονάδα από άλλα κράτη μέλη και είχαν ήδη καταχωρηθεί στην κεντρική βάση δεδομένων. Δεν είναι δυνατή η αντιπαραβολή τους με δεδομένα που αφορούν πρόσωπα που συνελήφθησαν κατά την παράνομη διάβαση των εξωτερικών συνόρων τα οποία είχαν διαβιβασθεί στην κεντρική μονάδα σύμφωνα με το άρθρο 8. Τα δεδομένα δεν μπορούν να αποθηκευτούν στην κεντρική βάση δεδομένων. Η παράγραφος 4 προβλέπει ότι η κεντρική μονάδα καταστρέφει τα δακτυλικά αποτυπώματα που της έχουν διαβιβαστεί σύμφωνα με το άρθρο αυτό μόλις τα αποτελέσματα της αντιπαραβολής διαβιβασθούν στο κράτος μέλος προέλευσης.

Το άρθρο 11 αντιστοιχεί στο άρθρο 7 του «παγωμένου» κειμένου Πρωτοκόλλου. Η διατύπωση σε ορισμένα σημεία του «παγωμένου» κειμένου δεν αρμόζει, κατά τη γνώμη της Επιτροπής, σε κοινοτικό κανονισμό. Η προσαρμογή, όμως, του κειμένου ώστε η γλώσσα να είναι καταλληλότερη από νομική άποψη δεν φαίνεται να συμβιβάζεται με τη συμβιβαστική λύση στην οποία κατέληξε το Συμβούλιο στο σημείο αυτό.

ΚΕΦΑΛΑΙΟ V - ΑΝΑΓΝΩΡΙΣΜΕΝΟΙ ΠΡΟΣΦΥΓΕΣ

A5Aρθρο 12 - Κλείδωμα των δεδομένων

Το άρθρο περιλαμβάνει διατάξεις σχετικά με τη μεταχείριση των δεδομένων που αφορούν άτομα τα οποία έχουν αναγνωρισθεί ως πρόσφυγες. Η παράγραφος 1 προβλέπει ότι τα δεδομένα σχετικά με τα άτομα αυτά θα κλειδώνονται στην κεντρική βάση δεδομένων. Για περίοδο πέντε ετών, τα δεδομένα θα μπορούν να χρησιμοποιηθούν μόνο για την κατάρτιση στατιστικών σχετικά με πρόσωπα τα οποία έχουν ήδη αναγνωρισθεί ως πρόσφυγες σε ένα κράτος μέλος αλλά, παρ'όλα αυτά, υποβάλλουν αίτηση ασύλου σε άλλο κράτος μέλος. Κατά τη διάρκεια της περιόδου αυτής, τα κράτη μέλη δεν θα ενημερώνονται σχετικά με ταύτιση δεδομένων που εξακριβώνει η κεντρική μονάδα και τα οποία αφορούν πρόσωπα που έχουν αναγνωρισθεί ως πρόσφυγες.

Η παράγραφος 2 προβλέπει ότι πέντε έτη μετά την έναρξη λειτουργίας του Eurodac, πρέπει να ληφθεί απόφαση σχετικά με το αν τα δεδομένα τα οποία αφορούν πρόσωπα που έχουν ήδη αναγνωρισθεί ως πρόσφυγες σε ένα κράτος μέλος αλλά, παρ’ όλα αυτά, υποβάλλουν αίτηση ασύλου σε άλλο κράτος μέλος πρέπει (α) να τυγχάνουν της ίδιας μεταχείρισης με τα δεδομένα που αφορούν οποιονδήποτε αιτούντα άσυλο, ή (β) πρέπει να απαλείφονται πρόωρα μόλις το ενδιαφερόμενο πρόσωπο αναγνωρισθεί ως πρόσφυγας. Για κάθε μια από τις περιπτώσεις αυτές, το άρθρο προβλέπει τις κατάλληλες τροποποιήσεις στη διαδικασία για τη μεταχείριση των εν λόγω δεδομένων.

Αν και το άρθρο 12 αντιστοιχεί σε γενικές γραμμές στο άρθρο 8 του «παγωμένου» σχεδίου Σύμβασης, πραγματοποιήθηκαν τρεις αλλαγές στην παράγραφο 2. Πρώτον, γίνεται αναφορά στα νέα μέτρα για την έναρξη λειτουργίας του Eurodac τα οποία προβλέπονται στο άρθρο 26 του κανονισμού. Δεύτερον, οι διατάξεις σχετικά με τη διαδικασία για τη λήψη της απόφασης μετά την πενταετή περίοδο ευθυγραμμίστηκαν με τη συνθήκη για την ίδρυση της Ευρωπαϊκής Κοινότητας. Εισήχθη ρητή αναφορά στο άρθρο 67 της συνθήκης ΕΚ. Το άρθρο δεν αναφέρεται πλέον σε απόφαση εκ μέρους του Συμβουλίου επειδή είναι πιθανό ότι, όταν θα έλθει η στιγμή για να αποφασιστεί τι πρέπει να γίνει με τα δεδομένα που αφορούν πρόσφυγες, η κατάλληλη διαδικασία σύμφωνα με το άρθρο 67 θα είναι η διαδικασία συναπόφασης που προβλέπεται στο άρθρο 251 της συνθήκης ΕΚ. Η τρίτη τροποποίηση στην παράγραφο 2 είναι η παρεμβολή στο τρίτο εδάφιο, στοιχείο β), μιας πλήρους δήλωσης σχετικά με τις διατάξεις που εφαρμόζονται ως προς την απαλοιφή.

Η παράγραφος 3 προβλέπει τη θέσπιση διατάξεων εφαρμογής όσον αφορά την κατάρτιση στατιστικών σχετικά με πρόσωπα που έχουν ήδη αναγνωρισθεί ως πρόσφυγες σε ένα κράτος μέλος αλλά, παρ’όλα αυτά, υποβάλλουν αίτηση ασύλου σε άλλο κράτος μέλος. Το «παγωμένο» κείμενο της Σύμβασης προέβλεπε ότι οι εν λόγω διατάξεις εφαρμογής θα θεσπίζονταν από το Συμβούλιο με ειδική πλειοψηφία. Η διάταξη αυτή τροποποιήθηκε υπό το φως της ένταξης της πολιτικής ασύλου στο κοινοτικό πλαίσιο. Η παράγραφος σήμερα προβλέπει την ανάθεση της εκτελεστικής αρμοδιότητας στην Επιτροπή σύμφωνα με το άρθρο 202 της συνθήκης για την ίδρυση της Ευρωπαϊκής Κοινότητας. Η διαδικασία επιτροπολογίας που επιλέγεται και αναφέρεται στο άρθρο 22 του κανονισμού αυτού αντιστοιχεί στη διαδικασία ΙΙΙ(α) της απόφασης 87/373/EΟΚ του Συμβουλίου, της 13ης Ιουλίου 1987 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή.

Οι παρατηρήσεις που διατυπώθηκαν βάσει του άρθρου 7 ανωτέρω ισχύουν και σε αυτή την περίπτωση. Η Επιτροπή συνιστά να επανεξετασθεί το θέμα της άμεσης απαλοιφής δεδομένων που αφορούν αναγνωρισμένους πρόσφυγες. Αν το Συμβούλιο κατέληγε σε συμφωνία σχετικά με το θέμα αυτό, θα ήταν δυνατό να διαγραφεί το άρθρο 12 και να προβλεφθεί διάταξη στο άρθρο 7 για την πρόωρη απαλοιφή των σχετικών δεδομένων.

ΚΕΦΑΛΑΙΟ VI - ΧΡΗΣΙΜΟΠΟΙΗΣΗ ΚΑΙ ΑΣΦΑΛΕΙΑ ΤΩΝ ΔΕΔΟΜΕΝΩΝ, ΑΣΦΑΛΕΙΑ ΚΑΙ ΕΥΘΥΝΗ

A5Aρθρο 13 - Ευθύνη όσον αφορά τη χρησιμοποίηση των δεδομένων

Στο πλαίσιο του συστήματος Eurodac, τα κράτη μέλη έχουν ρόλο ελεγκτή, δηλαδή προσδιορίζουν τους σκοπούς και τα μέσα για την επεξεργασία δεδομένων προσωπικού χαρακτήρα. Η κεντρική μονάδα επεξεργάζεται τα δεδομένα προσωπικού χαρακτήρα για λογαριασμό των κρατών μελών (βλέπε άρθρο 3) και κατά συνέπεια είναι υπεύθυνη για την επεξεργασία. Οι περισσότερες από τις υποχρεώσεις που απορρέουν από την οδηγία 95/46/ΕΚ αφορούν τον ελεγκτή. Ο υπεύθυνος για την επεξεργασία έχει πιο συγκεκριμένες αρμοδιότητες και ενεργεί μόνο μετά από εντολή του ελεγκτή.

Οι παράγραφοι 1 ως 3 του άρθρου 13 ορίζουν τις αρμοδιότητες του κράτους μέλους προέλευσης, το οποίο ενεργεί ως ελεγκτής κατά τη στιγμή της συλλογής, διαβίβασης και παραλαβής δεδομένων προσωπικού χαρακτήρα. Η παράγραφος 4 διευκρινίζει τις απαιτήσεις για τον υπεύθυνο της επεξεργασίας όσον αφορά το απόρρητο και την ασφάλεια (άρθρα 16 και 17 της οδηγίας 95/46) και αναφέρει ρητά ότι η κεντρική μονάδα ενεργεί κατόπιν εντολής από τα κράτη μέλη.

A5Aρθρο 14 - Ασφάλεια

Το άρθρο 14 αποτελεί εφαρμογή του άρθρου 17 της οδηγίας 95/46 και ορίζει ποια μέτρα πρέπει να ληφθούν για να εξασφαλιστεί η ασφάλεια της επεξεργασίας. Η παράγραφος 1 αφορά τον ελεγκτή ενώ η παράγραφος 2, σύμφωνα με το άρθρο 17, παράγραφος 3, δεύτερο εδάφιο, αφορά τον υπεύθυνο της επεξεργασίας. Η διατύπωση της παραγράφου 2 έχει προσαρμοστεί σε σχέση με το «παγωμένο» κείμενο της Σύμβασης για λόγους νομοθετικής τεχνικής.

A5Aρθρο 15 - Πρόσβαση και διόρθωση ή απαλοιφή των δεδομένων που έχουν καταχωρηθεί στο Eurodac

Η πρόσβαση και διόρθωση ή απαλοιφή των δεδομένων που έχουν καταχωρηθεί στην κεντρική βάση δεδομένων επιτρέπεται στο κράτος μέλος προέλευσης, εξαιρουμένων των περιπτώσεων κατά τις οποίες η κεντρική μονάδα πρέπει σε μια ορισμένη στιγμή να διαγράψει αυτόματα τα δεδομένα ή λαμβάνει εντολή να τροποποιήσει ή να διαγράψει τα δεδομένα από το κράτος μέλος προέλευσης. Η διάταξη αυτή συμβιβάζεται και συμπληρώνει τις αρμοδιότητες του κράτους μέλους προέλευσης που ορίζονται στα άρθρα 13 και 14 και βοηθά στο να εμποδίζεται η παράνομη πρόσβαση και η παράνομη διόρθωση ή απαλοιφή δεδομένων προσωπικού χαρακτήρα.

A5Aρθρο 16 - Τήρηση μητρώου από την κεντρική μονάδα

Η διάταξη αυτή αποσκοπεί να εξασφαλίσει ότι η κεντρική ομάδα τηρεί πλήρες μητρώο των δραστηριοτήτων επεξεργασίας δεδομένων που πραγματοποίησε με στόχο την προστασία, παρακολούθηση και ασφάλεια των δεδομένων. Το μητρώο αυτό τηρείται για μέγιστη περίοδο ενός έτους. Αν και δεν υπάρχει αντίστοιχη διάταξη στο σχέδιο Σύμβασης, η Επιτροπή θεωρεί ότι η εν λόγω ρήτρα ασφαλείας που προτάθηκε μεταγενέστερα από το Συμβούλιο κατά τις εργασίες καθορισμού των διατάξεων εφαρμογής πρέπει να ενσωματωθεί στον κανονισμό.

A5Aρθρο 17 - Αποζημιώσεις

Το άρθρο αυτό περιλαμβάνει τους κανόνες που εφαρμόζονται όσον αφορά την αποκατάσταση ζημιών που προκαλούνται στο πλαίσιο του Eurodac. Το κείμενο της παραγράφου 1 βασίζεται στο άρθρο 23 της οδηγίας 95/46. Το κείμενο του σχεδίου Σύμβασης περιοριζόταν σε μια ειδική περίπτωση παράνομης επεξεργασίας, γεγονός που περιορίζει τους κανόνες της οδηγίας 95/46. Ο ελεγκτής (το σχετικό κράτος μέλος) είναι κατ’ αρχήν υπεύθυνο για κάθε ζημία που προκλήθηκε από οποιαδήποτε δραστηριότητα παράνομης επεξεργασίας ή οποιαδήποτε ενέργεια που δεν συμβιβάζεται με τις διατάξεις του κανονισμού. Το σχετικό κράτος μέλος μπορεί να απαλλαγεί αν είναι σε θέση να αποδείξει ότι δεν ευθύνεται για το γεγονός που προκάλεσε τη ζημία. Αν, για παράδειγμα, ο υπεύθυνος της επεξεργασίας, ήτοι η κεντρική μονάδα, είναι υπεύθυνος για την πρόκληση της ζημίας το σχετικό κράτος μέλος απαλλάσσεται.

Η παράγραφος 2 περιλαμβάνει τους κανόνες σχετικά με την ευθύνη ενός κράτους μέλους σε σχέση με ζημίες στην κεντρική βάση δεδομένων.

Οι διατάξεις του «παγωμένου» κειμένου σχετικά με την ευθύνη της Κοινότητας δεν ενσωματώθηκαν στον κανονισμό, δεδομένου ότι η εξωσυμβατική ευθύνη της Κοινότητας σε σχέση με τη λειτουργία του συστήματος Eurodac θα διέπεται από τις σχετικές διατάξεις της συνθήκης για την ίδρυση της Ευρωπαϊκής Κοινότητας.

A5Aρθρο 18 - Δικαιώματα του ενδιαφερόμενου προσώπου

Το άρθρο αυτό αναφέρει τα δικαιώματα του ενδιαφερόμενου προσώπου και πρέπει να διαβαστεί σε συνδυασμό με την οδηγία 95/46/EΚ.

Το αρχικό κείμενο της παραγράφου 1 ήταν πολύ περιορισμένο και αντικαταστάθηκε με κείμενο το οποίο συμβιβάζεται με το άρθρο 10 της οδηγίας 95/46 και το οποίο περιλαμβάνει κατάλογο των στοιχείων σχετικά με τα οποία το ενδιαφερόμενο πρόσωπο πρέπει να ενημερωθεί. Εξάλλου, αναφέρεται ρητά η χρονική στιγμή κατά την οποία οι πληροφορίες αυτές πρέπει να παρασχεθούν στον ενδιαφερόμενο.

Η παράγραφος 2 τροποποιήθηκε προκειμένου να προσαρμοστεί το κείμενο στις απαιτήσεις που αναφέρονται στο άρθρο 12 της οδηγίας 95/46.

Η παράγραφος 3 τροποποιήθηκε έτσι ώστε να διευκρινιστεί ότι ο ενδιαφερόμενος μπορεί να ζητήσει τη διόρθωση και απαλοιφή των δεδομένων που τον αφορούν σε οποιοδήποτε κράτος μέλος. Αν δεν πρόκειται για το κράτος μέλος που διαβίβασε τα δεδομένα, η παράγραφος 4 προβλέπει ότι το κράτος μέλος στο οποίο ζητήθηκε η διόρθωση ή απαλοιφή των δεδομένων θα έλθει σε επαφή με το κράτος μέλος που διαβίβασε τα δεδομένα.

Οι παράγραφοι 5 και 6 παρέχουν διευκρινίσεις σχετικά με το άρθρο 12 της οδηγίας 95/46. Για να εξασφαλιστεί η αποτελεσματική άσκηση των δικαιωμάτων του, ο ενδιαφερόμενος δικαιούται να λαμβάνει γραπτές απαντήσεις στις αιτήσεις του σε εύλογο χρονικό διάστημα

Η παράγραφος 7 προβλέπει την πρακτική εφαρμογή των παραγράφων 2 και 3.

Η παράγραφος 8 υποχρεώνει τις αρμόδιες αρχές των κρατών μελών να εξασφαλίζουν τη σωστή λειτουργία του μηχανισμού που προβλέπεται στην παράγραφο 4.

Στην παράγραφο 9 γίνεται αναφορά στο άρθρο 28, παράγραφος 4 της οδηγίας 95/46. Η διάταξη αυτή δημιουργεί την υποχρέωση εξέτασης των αιτήσεων που υποβάλλονται από οποιοδήποτε πρόσωπο σχετικά με την προστασία (όλων) των δικαιωμάτων και ελευθεριών του έναντι της επεξεργασίας δεδομένων προσωπικού χαρακτήρα.

Η παράγραφος 10 διευκρινίζει τις υποχρεώσεις που αναφέρονται στο άρθρο 28, παράγραφοι 4 και 6, δεύτερο εδάφιο της οδηγίας 95/46. Παρέχει στον ενδιαφερόμενο τη δυνατότητα να απευθυνθεί στην εποπτική αρχή του κράτους μέλους που διαβίβασε τα δεδομένα. Επιπλέον, ο ενδιαφερόμενος μπορεί να απευθυνθεί στην κοινή εποπτική αρχή. Η αναφορά στη Σύμβαση του Συμβουλίου της Ευρώπης, του 1981, για την προστασία των ατόμων από την αυτοματοποιημένη επεξεργασία δεδομένων προσωπικού χαρακτήρα διαγράφηκε επειδή το καθεστώς που διέπει την προστασία των δεδομένων δεν βασίζεται πλέον στη Σύμβαση αυτή αλλά στην οδηγία 95/46.

Η παράγραφος 11 θέτει σε εφαρμογή τα άρθρα 22 και 28 , παράγραφος 4 της οδηγίας 95/46 με το να εγγυάται στον ενδιαφερόμενο το δικαίωμα να απευθύνεται σε εποπτική αρχή ή σε Δικαστήριο αν του/της απαγορευτεί η πρόσβαση που προβλέπεται στην παράγραφο 2.

Η παράγραφος 12 θέτει, επίσης, σε εφαρμογή τα άρθρα 22 και 28, παράγραφος 4 της οδηγίας 95/46 με το να εγγυάται στον ενδιαφερόμενο το δικαίωμα να απευθύνεται σε εποπτική αρχή ή σε Δικαστήριο αν επιθυμεί την διόρθωση ή απαλοιφή των δεδομένων που τον/την αφορούν.

Πρέπει να τονισθεί ότι το άρθρο 6 του Πρωτοκόλλου δεν ενσωματώθηκε στον κανονισμό επειδή οι διατάξεις του δεν συμβιβάζονταν με το άρθρο 12 της οδηγίας 95/46. Το άρθρο 18 εφαρμόζεται σε όλα τα άτομα στα οποία αναφέρονται τα δεδομένα προσωπικού χαρακτήρα, ανεξάρτητα από το νομικό καθεστώς τους.

A5Aρθρο 19 - Εθνική εποπτική αρχή

Το άρθρο αυτό αναφέρεται ρητά στο άρθρο 28 της οδηγίας 95/46, και δεν αφήνει καμία αμφιβολία ότι οι εθνικές εποπτικές αρχές είναι αρμόδιες για τον έλεγχο της νομιμότητας όλων των δραστηριοτήτων επεξεργασίας στα κράτη μέλη. Οι αρκετά ουσιαστικές τροποποιήσεις που πραγματοποιήθηκαν στο κείμενο της «παγωμένης» Σύμβασης οφείλονται στην εφαρμογή της οδηγίας 95/46.

A5Aρθρο 20 - Κοινή εποπτική αρχή

Οι παράγραφοι 1 ως 10 προβλέπουν τη σύσταση, σε μεταβατική βάση, μιας ανεξάρτητης κοινής εποπτικής αρχής για την παρακολούθηση της επεξεργασίας δεδομένων προσωπικού χαρακτήρα έως ότου συσταθεί η εποπτική αρχή που αναφέρεται στο άρθρο 286 της συνθήκης. Πραγματοποιήθηκαν διάφορες μικρές τροποποιήσεις στις παραγράφους 1 ως 10 του «παγωμένου» κειμένου για να ληφθεί υπόψη η ένταξη της πολιτικής ασύλου στο κοινοτικό πλαίσιο. Στην πράξη, η ανεξάρτητη εποπτική αρχή που αναφέρεται στο άρθρο 286 της συνθήκης ενδέχεται να έχει συσταθεί πριν αρχίσει να λειτουργεί το Eurodac.

Η τελευταία πρόταση της παραγράφου 11 του αντίστοιχου «παγωμένου» κειμένου διαγράφηκε δεδομένου ότι δεν αρμόζει σε έναν οργανισμό να λειτουργεί κάτω από δύο ονόματα. Η παράγραφος 12 του «παγωμένου» κειμένου, βάσει της οποίας το Συμβούλιο μπορούσε να λαμβάνει τα συμπληρωματικά μέτρα που θεωρούσε αναγκαία για να επιτρέψει στην ανεξάρτητη εποπτική αρχή να εκπληρώνει τα καθήκοντά της, διαγράφηκε επειδή μια τέτοια διάταξη δεν μπορεί να περιληφθεί σε κανονισμό του οποίου η νομική βάση είναι ο τίτλος IV της συνθήκης για την Ευρωπαϊκή Ένωση. Το άρθρο 286 ορίζει ότι, το Συμβούλιο, αποφασίζοντας σύμφωνα με τη διαδικασία του άρθρου 251, θεσπίζει όποιες άλλες κατάλληλες διατάξεις. Κάθε άλλη διευθέτηση για τη θέσπιση συμπληρωματικών μέτρων θα συνιστούσε παράβαση του άρθρου 286 της συνθήκης.

ΚΕΦΑΛΑΙΟ VII - ΤΕΛΙΚΕΣ ΔΙΑΤΑΞΕΙΣ

A5Aρθρο 21 - Έξοδα

Το άρθρο αυτό προβλέπει ότι τα έξοδα που αφορούν τις εθνικές μονάδες και τη σύνδεσή τους με την κεντρική μονάδα βαρύνουν κάθε ενδιαφερόμενο κράτος μέλος. Κατά τον ίδιο τρόπο, τα έξοδα διαβίβασης (προς αμφότερες τις κατευθύνσεις) βαρύνουν τα κράτη μέλη. Το άρθρο αυτό αντικατοπτρίζει τη συμφωνία που επετεύχθη στο πλαίσιο του σχεδίου Σύμβασης όσον αφορά τις χρηματοδοτικές λεπτομέρειες. Μια κοινοτική πράξη πρέπει να αναφέρει λεπτομερώς μόνο τα έξοδα που δεν καταλογίζονται στον προϋπολογισμό της Κοινότητας. Κατά συνέπεια, ο κανονισμός δεν χρειάζεται να αναφέρει ότι τα έξοδα που αφορούν την σύσταση και λειτουργία της κεντρικής μονάδας πρέπει να βαρύνουν τον κοινοτικό προϋπολογισμό.

A5Aρθρο 22 - Εφαρμογή

Σκοπός του άρθρου αυτού είναι να υπαχθεί η άσκηση των αρμοδιοτήτων που έχουν ανατεθεί στην Επιτροπή δυνάμει των άρθρων 3, 4 και 12 σε κανονιστική διαδικασία σύμφωνα με την απόφαση 87/373/ΕΟΚ του Συμβουλίου, της 13ης Ιουλίου 1987, για των καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή. Οι διατάξεις του άρθρου αυτού θα πρέπει ενδεχομένως να προσαρμοσθούν αν επιτευχθεί συμφωνία σχετικά με την αναθεώρηση της απόφασης «επιτροπολογίας».

A5Aρθρο 23 - Παρακολούθηση και αξιολόγηση

Για λόγους διαφάνειας, το παρόν άρθρο προβλέπει ότι η Επιτροπή πρέπει να υποβάλλει στο Ευρωπαϊκό Κοινοβούλιο και το Συμβούλιο ετήσια έκθεση σχετικά με τις δραστηριότητες της κεντρικής μονάδας.

Επι πλέον το άρθρο αυτό αναφέρει τις απαιτήσεις όσον αφορά την παρακολούθηση και την αξιολόγηση στο πλαίσιο της πρωτοβουλίας «SEM 2000 - Χρηστή και αποτελεσματική διαχείριση», που στηρίζεται στο άρθρο 2 του δημοσιονομικού κανονισμού (1231/77). Αντικατοπτρίζει τις συστάσεις που περιλαμβάνονται στην πρόσφατη ανακοίνωση της Επιτροπής, Συνετότερες δαπάνες: εφαρμογή της πολιτικής αξιολόγησης της Επιτροπής (SEC(1999)69/4). Η ανακοίνωση αναφέρει: «Όλες οι υπηρεσίες θα πρέπει να καταβάλουν προσπάθειες για να ορίσουν δείκτες και να δημιουργήσουν αποτελεσματικά συστήματα παρακολούθησης με σκοπό τη συλλογή δεδομένων για τους σχετικούς δείκτες από την αρχή της εφαρμογής προγραμμάτων και ενεργειών έτσι ώστε να εξασφαλίζεται το κύρος και αναλυτική ποιότητα των αξιολογήσεων. Είναι σκόπιμο να εξετασθεί το ενδεχόμενο αναθεώρησης των κανονισμών που δεν προβλέπουν κατάλληλες διατάξεις όσον αφορά την παρακολούθηση». Στη συνέχεια της ανακοίνωσης αυτής, η Επιτροπή αναζητεί μια κατάλληλη προσέγγιση ως προς τη διάταξη αυτή στους κανονισμούς που αφορούν παρακολούθηση και αξιολόγηση. Η συνήθης πρακτική συνίσταται στην εισαγωγή συγκεκριμένων διατάξεων οι οποίες καλύπτουν το είδος της παρακολούθησης καθώς και το χρονοδιάγραμμα και τον σκοπό των αξιολογήσεων. Η Επιτροπή προβλέπει ότι οι αναφερόμενοι στόχοι θα αφορούν θέματα όπως το χρονικό διάστημα που μεσολαβεί μέχρι η κεντρική μονάδα να απαντήσει στην αίτηση ενός κράτους μέλους, η ασφάλεια και η ακρίβεια των αντιπαραβολών που πραγματοποιούνται στην κεντρική μονάδα υπό το φως του τελικού ελέγχου από τα κράτη μέλη.

A5Aρθρο 24 - Κυρώσεις

Το άρθρο αυτό υποχρεώνει τα κράτη μέλη να προβλέπουν στο πλαίσιο του εθνικού τους δικαίου, ανάλογες, αποτελεσματικές και αποτρεπτικές κυρώσεις για τις περιπτώσεις κατάχρησης των δεδομένων που έχουν καταχωρηθεί στην κεντρική βάση δεδομένων. Η διάταξη αυτή, η οποία αποτελεί απαραίτητο συμπλήρωμα των μέτρων για την προστασία και την ασφάλεια των δεδομένων, είναι προσαρμογή του άρθρου 9, παράγραφος 5 του «παγωμένου» σχεδίου Σύμβασης.

A5Aρθρο 25 - Εδαφικό πεδίο εφαρμογής

Σκοπός του άρθρου αυτού είναι να ευθυγραμμίσει το πεδίο εφαρμογής του κανονισμού με εκείνο της Σύμβασης του Δουβλίνου της 15ης Ιουνίου 1990, στις περιπτώσεις κατά τις οποίες το εδαφικό πεδίο εφαρμογής της συνθήκης είναι ευρύτερο από αυτό που αναφέρεται στο άρθρο 19 της Σύμβασης του Δουβλίνου. Συνεπώς, όσον αφορά τη Γαλλική Δημοκρατία, οι διατάξεις της σύμβασης εφαρμόζονται μόνο στο ευρωπαϊκό έδαφος της χώρας, εξαιρώντας έτσι τα υπερπόντια γαλλικά διαμερίσματα, τα οποία κανονικά περιλαμβάνονται στη νομοθεσία του πρώτου πυλώνα σύμφωνα με το άρθρο 299, παράγραφος 2 της συνθήκης ΕΚ. Το σχέδιο κανονισμού δεν περιλαμβάνει διάταξη σχετικά με την εδαφική εφαρμογή όσον αφορά το Ηνωμένο Βασίλειο, παρά το γεγονός ότι σχετική διάταξη προβλέπεται στο «παγωμένο» σχέδιο Σύμβασης, για τους λόγους που αναφέρονται στα σημεία 2.2 και 4.3 του παρόντος επεξηγηματικού υπομνήματος.

A5Aρθρο 26 - Έναρξη ισχύος και εφαρμογή

Το άρθρο αυτό προβλέπει ότι ο κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα των Ευρωπαϊκών Κοινοτήτων, ημερομηνία από την οποία τα κράτη μέλη θα πρέπει να τον εφαρμόζουν. Λόγω των τεχνικών απαιτήσεων που συνδέονται με την εγκαθίδρυση του συστήματος Eurodac, δεν είναι δυνατή η ταυτόχρονη έναρξη ισχύος του κανονισμού και η εφαρμογή. Τούτο απαιτεί ειδική διάταξη στον κανονισμό, η οποία δεν ήταν απαραίτητη στο «παγωμένο» σχέδιο Σύμβασης επειδή προβλεπόταν ότι θα πραγματοποιούνταν τεχνικές προσαρμογές μεταξύ της υπογραφής της Σύμβασης και της επικύρωσής της από όλα τα κράτη μέλη. Κατά συνέπεια, το άρθρο αυτό προβλέπει ένα μηχανισμό κοινοποίησης βάσει του οποίου η Επιτροπή θα δημοσιεύσει στην Επίσημη Εφημερίδα την ημερομηνία κατά την οποία θα εφαρμοσθεί το Eurodac όταν κάθε κράτος μέλος θα έχει κοινοποιήσει στη Επιτροπή ότι έχει προβεί σε όλες τις απαραίτητες τεχνικές προσαρμογές και η κεντρική μονάδα είναι σε θέση να λειτουργήσει.

Πρόταση

ΚΑΝΟΝΙΣΜΟΣ (EΚ) ΤΟΥ ΣΥΜΒΟΥΛΙΟΥ

σχετικά με τη θέσπιση του συστήματος "Eurodac" για την αντιπαραβολή των δακτυλικών αποτυπωμάτων των αιτούντων άσυλο και ορισμένων άλλων αλλοδαπών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 63, σημείο 1, στοιχείο α),

την πρόταση της Επιτροπής (3),

(3) ΕΕ C

τη γνώμη του Ευρωπαϊκού Κοινοβουλίου (4),

(4) EΕ C

Εκτιμώντας τα εξής:

(1) Τα κράτη μέλη συνήψαν την Σύμβαση περί καθορισμού του κράτους μέλους που είναι υπεύθυνο για την εξέταση αίτησης παροχής ασύλου η οποία υποβάλλεται σε ένα από τα κράτη μέλη των Ευρωπαϊκών Κοινοτήτων (5), η οποία υπογάφθηκε στο Δουβλίνο στις 15 Ιουνίου 1990 (εφεξής: "Σύμβαση του Δουβλίνου").

(5) ΕΕ C 254, 19.8.1997, σ. 1.

(2) Για τους σκοπούς της εφαρμογής της Σύμβασης του Δουβλίνου είναι απαραίτητο να διαπιστώνεται η ταυτότητα των αιτούντων άσυλο και των προσώπων που συλλαμβάνονται κατά την παράνομη διάβαση των εξωτερικών συνόρων της Κοινότητας. Για να είναι δυνατή η εφαρμογή της Σύμβασης του Δουβλίνου και ιδίως του άρθρου 10, παράγραφος 1, στοιχεία γ) και ε), είναι επίσης σκόπιμο να επιτρέπεται σε κάθε κράτος μέλος να ελέγχει αν ένας αλλοδαπός που βρίσκεται παράνομα στο έδαφός του έχει υποβάλει αίτηση ασύλου σε άλλο κράτος μέλος.

(3) Τα δακτυλικά αποτυπώματα αποτελούν σημαντικό στοιχείο προκειμένου να διαπιστωθεί με ακρίβεια η ταυτότητα των προσώπων αυτών και ότι θα πρέπει να δημιουργηθεί σύστημα για την παραβολή των δακτυλικών τους αποτυπωμάτων.

(4) Για το σκοπό αυτό είναι σκόπιμο να θεσπισθεί ένα σύστημα που είναι γνωστό ως "Eurodac", το οποίο αποτελείται από μια κεντρική μονάδα που συστήνεται στο πλαίσιο της Επιτροπής και περιλαμβάνει μηχανοργανωμένη κεντρική βάση δακτυλικών αποτυπωμάτων καθώς και ηλεκτρονικά μέσα διαβίβασης μεταξύ των κρατών μελών και της κεντρικής βάσης δεδομένων.

(5) Είναι επίσης αναγκαίο να απαιτηθεί από τα κράτη μέλη να λαμβάνουν ταχέως τα δακτυλικά αποτυπώματα κάθε αιτούντος άσυλο και κάθε αλλοδαπού που συλλαμβάνεται κατά την παράνομη διάβαση των εξωτερικών συνόρων, εφόσον έχουν ηλικία τουλάχιστον 14 ετών.

(6) Είναι αναγκαίο να θεσπισθούν ακριβείς κανόνες σχετικά με τη διαβίβαση των εν λόγω δεδομένων δακτυλικών αποτυπωμάτων στην κεντρική μονάδα, την καταχώρηση των δακτυλικών αποτυπωμάτων και άλλων σχετικών στοιχείων στην κεντρική βάση δεδομένων, τη διαβίβαση των αποτελεσμάτων της αντιπαραβολής καθώς και το κλείδωμα και την απαλοιφή των καταχωρηθέντων δεδομένων. Οι κανόνες αυτοί μπορούν να διαφέρουν και θα πρέπει να προσαρμόζονται ανάλογα με την κατάσταση των διαφόρων κατηγοριών αλλοδαπών.

(7) Οι αλλοδαποί που έχουν υποβάλει αίτηση ασύλου σε ένα κράτος μέλος έχουν, κατ’ αρχήν, για πολλά έτη τη δυνατότητα να ζητήσουν άσυλο σε άλλο κράτος μέλος* ότι, κατά συνέπεια, η μέγιστη περίοδος κατά την οποία πρέπει να διατηρούνται τα δεδομένα δακτυλικών αποτυπωμάτων στην κεντρική μονάδα πρέπει να είναι αρκετά μεγάλη* ότι 10 έτη θεωρούνται εύλογη περίοδος για τη διατήρηση των δακτυλικών αποτυπωμάτων, δεδομένου ότι οι περισσότεροι αλλοδαποί που έχουν παραμείνει στην Κοινότητα επί αρκετά έτη θα έχουν λάβει άδεια διαμονής ή ακόμα και υπηκοότητα της Ένωσης εντός της εν λόγω περιόδου.

(8) Η περίοδος για τη διατήρηση θα πρέπει να συντέμνεται σε ειδικές περιπτώσεις όταν δεν υπάρχει ανάγκη να διατηρούνται τα δεδομένα δακτυλικών αποτυπωμάτων για τόσο μεγάλο χρονικό διάστημα* ότι τα δεδομένα δακτυλικών αποτυπωμάτων πρέπει να απαλείφονται αμέσως μόλις οι αλλοδαποί γίνουν υπήκοοι της Ένωσης.

(9) Πρέπει να ορισθούν επακριβώς οι αρμοδιότητες της Επιτροπής όσον αφορά την κεντρική μονάδα και των κρατών μελών, όσον αφορά τη χρησιμοποίηση και την ασφάλεια των δεδομένων, την πρόσβαση και τη διόρθωση των καταχωρημένων δεδομένων.

(10) Παρόλο που η εξωσυμβατική ευθύνη της Επιτροπής σε σχέση με τη λειτουργία του συστήματος Eurodac θα διέπεται από τις σχετικές διατάξεις της συνθήκης, είναι αναγκαίο να θεσπισθούν συγκεκριμένοι κανόνες σχετικά με την εξωσυμβατική ευθύνη των κρατών μελών σε σχέση με τη λειτουργία του συστήματος.

(11) Η οδηγία 95/46/EΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (6) εφαρμόζεται στην επεξεργασία δεδομένων προσωπικού χαρακτήρα από τα κράτη μέλη στο πλαίσιο του συστήματος Eurodac.

(6) ΕΕ L 281, 23.11.1995, σ. 31.

(12) Σύμφωνα με τις αρχές της επικουρικότητας και της αναλογικότητας, όπως αυτές διατυπώνονται στο άρθρο 5 της Συνθήκης, ο στόχος των προτεινόμενων μέτρων, δηλαδή η δημιουργία, στα πλαίσια της Επιτροπής, συστήματος για την παραβολή των δακτυλικών αποτυπωμάτων προκειμένου να συμβάλει στην εφαρμογή της κοινοτικής πολιτικής για το άσυλο, δεν μπορεί, από τη φύση του, να επιτευχθεί επαρκώς από τα κράτη μέλη και ως εκ τούτου επιτυγχάνεται καλλίτερα από την κοινότητα. Ο παρών κανονισμός περιορίζεται στο ελάχιστο αναγκαίο για την επίτευξη των στόχων αυτών και δεν υπερβαίνει ό,τι είναι αναγκαίο προς το σκοπό αυτό.

(13) Δυνάμει του άρθρου 286 της συνθήκης, η οδηγία 95/46/EΚ εφαρμόζεται επίσης στα θεσμικά και άλλα όργανα της Κοινότητας. Εφόσον η κεντρική μονάδα συστήνεται στο πλαίσιο της Επιτροπής, η εν λόγω οδηγία εφαρμόζεται στην επεξεργασία δεδομένων προσωπικού χαρακτήρα από αυτή τη μονάδα.

(14) Οι αρχές που αναφέρονται στην οδηγία 95/46/EΚ σχετικά με την προστασία των δικαιωμάτων και ελευθεριών των ατόμων, ιδίως του δικαιώματος ιδιωτικής ζωής, και αφορούν την επεξεργασία δεδομένων προσωπικού χαρακτήρα θα πρέπει να συμπληρωθούν ή να διευκρινιστούν, ιδίως σε σχέση με ορισμένους τομείς, με συγκεκριμένους κανόνες που βασίζονται στις αρχές αυτές.

(15) Είναι αναγκαίο να παρακολουθείται και να αξιολογείται η απόδοση του Eurodac.

(16) Τα κράτη μέλη θα πρέπει να προβλέψουν σύστημα κυρώσεων για τις περιπτπώσεις παραβίασης του παρόντος κανονισμού.

(17) Είναι σκόπιμο να περιορισθεί το εδαφικό πεδίο εφαρμογής του κανονισμού έτσι ώστε να αντιστοιχεί στο πεδίο εφαρμογής της Σύμβασης του Δουβλίνου.

(18) Ο παρόν κανονισμός θα πρέπει να αρχίσει να ισχύει από την ημέρα δημοσίευσής του στην Επίσημη Εφημερίδα των Ευρωπαϊκών Κοινοτήτων προκειμένου να αποτελέσει τη νομική βάση για τους κανόνες εφαρμογής οι οποίοι είναι αναγκαίοι, ενόψει της προσεχούς εφαρμογής του, για τις αναγκαίες τεχνικές εφαρμογής από τα κράτη μέλη και την Επιτροπή* η Επιτροπή, ως εκ τούτου, θα πρέπει να αναλάβει να εξακριβώνει κατά πόσο πληρούνται οι προϋποθέσεις αυτές.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I - ΓΕΝΙΚΕΣ ΔΙΑΤΑΞΕΙΣ

A5Aρθρο 1

Σκοπός του "Eurodac"

1. Με την παρούσα Σύμβαση συστήνεται σύστημα, καλούμενο "Eurodac", το οποίο έχει ως σκοπό να συμβάλει στον προσδιορισμό του κράτους μέλους που είναι υπεύθυνο, σύμφωνα με τη Σύμβαση του Δουβλίνου, για την εξέταση αίτησης ασύλου η οποία έχει υποβληθεί σε ένα κράτος μέλος και να διευκολύνει γενικότερα την εφαρμογή της Σύμβασης του Δουβλίνου υπό τους όρους που αναφέρονται στον παρόντα κανονισμό.

2. Το Eurodac περιλαμβάνει:

(α) την κεντρική μονάδα που αναφέρεται στο άρθρο 3,

(β) κεντρική μηχανογραφημένη βάση δεδομένων στην οποία θα υποβάλλονται σε επεξεργασία τα στοιχεία που αναφέρονται στο άρθρο 5, παράγραφος 1 και στα άρθρα 8, παράγραφος 2 και 11, παράγραφος 2 με σκοπό την αντιπαραβολή των δακτυλικών αποτυπωμάτων των αιτούντων άσυλο και ορισμένων άλλων αλλοδαπών,

(γ) τα μέσα διαβίβασης δεδομένων μεταξύ των κρατών μελών και της κεντρικής βάσης δεδομένων.

Οι κανόνες που διέπουν το Eurodac εφαρμόζονται επίσης στις ενέργειες των κρατών μελών από τη διαβίβαση των στοιχείων στην κεντρική μονάδα ως τη χρησιμοποίηση των αποτελεσμάτων της αντιπαραβολής.

3. Με την επιφύλαξη της χρησιμοποίησης των δεδομένων που προορίζονται για το Eurodac από το κράτος μέλος προέλευσης σε βάσεις δεδομένων που προβλέπει το εθνικό του δίκαιο, τα δακτυλικά αποτυπώματα και άλλα δεδομένα προσωπικού χαρακτήρα μπορούν να υποβληθούν σε επεξεργασία από το Eurodac μόνο για τους σκοπούς που προβλέπονται στο άρθρο 15, παράγραφος 1 της Σύμβασης του Δουβλίνου.

A5Aρθρο 2

Ορισμοί

1. Για τους σκοπούς του παρόντος κανονισμού:

(α) Ως «Σύμβαση του Δουβλίνου» νοείται η σύμβαση για τον καθορισμό του κράτους μέλους που είναι υπεύθυνο για την εξέταση αίτησης ασύλου η οποία έχει υποβληθεί σε κράτος μέλος των Ευρωπαϊκών Κοινοτήτων, που υπογράφηκε στο Δουβλίνο στις 15 Ιουνίου 1990.

(β) Ως «αιτών άσυλο» νοείται ο αλλοδαπός ο οποίος έχει καταθέσει, ή για λογαριασμό του οποίου έχει κατατεθεί, αίτηση παροχής ασύλου.

(γ) Ως «δεδομένα προσωπικού χαρακτήρα» νοούνται όλες οι πληροφορίες που αναφέρονται σε φυσικό πρόσωπο του οποίου η ταυτότητα είναι γνωστή ή μπορεί να εξακριβωθεί «το πρόσωπο στο οποίο αναφέρονται τα δεδομένα». Ως πρόσωπο του οποίου η ταυτότητα μπορεί να εξακριβωθεί λογίζεται το πρόσωπο που μπορεί να προσδιοριστεί, άμεσα ή έμμεσα, ιδίως βάσει του αριθμού ταυτότητας ή βάσει ενός ή περισσοτέρων στοιχείων που χαρακτηρίζουν την υπόστασή του από φυσική, βιολογική, ψυχολογική, οικονομική, πολιτιστική ή κοινωνική άποψη.

(δ) Ως «επεξεργασία δεδομένων προσωπικού χαρακτήρα» («επεξεργασία») νοείται κάθε εργασία ή σειρά εργασιών που πραγματοποιούνται με ή χωρίς τη βοήθεια αυτοματοποιημένων διαδικασιών, όπως η συλλογή, η καταχώρηση, η οργάνωση, η αποθήκευση, η προσαρμογή ή η τροποποίηση, η ανάκτηση, η αναζήτηση πληροφοριών, η χρήση, η ανακοίνωση με διαβίβαση, η διάδοση ή κάθε άλλη μορφή διάθεσης, η εναρμόνιση ή ο συνδυασμός, το κλείδωμα, η διαγραφή ή η καταστροφή.

(ε) Ως «διαβίβαση δεδομένων» νοείται:

(i) η διαβίβαση δεδομένων προσωπικού χαρακτήρα από τα κράτη μέλη προς την κεντρική μονάδα για καταχώρηση στην κεντρική βάση δεδομένων και η διαβίβαση στα κράτη μέλη των αποτελεσμάτων της αντιπαραβολής που πραγματοποιήθηκε από την κεντρική μονάδα, και

(ii) η καταχώρηση δεδομένων προσωπικού χαρακτήρα που πραγματοποιείται απευθείας από τα κράτη μέλη στην κεντρική βάση δεδομένων καθώς και η άμεση διαβίβαση των αποτελεσμάτων της αντιπαραβολής στα εν λόγω κράτη μέλη.

(στ) Ως «κράτος μέλος προέλευσης» νοείται:

(i) σε σχέση με αιτούντα άσυλο ή πρόσωπο που καλύπτεται από το άρθρο 11 του παρόντος κανονισμού, το κράτος μέλος το οποίο διαβιβάζει τα δεδομένα προσωπικού χαρακτήρα στην κεντρική μονάδα και λαμβάνει τα αποτελέσματα της αντιπαραβολής,

(ii) σε σχέση με πρόσωπο που καλύπτεται από το άρθρο 8 του παρόντος κανονισμού, το κράτος μέλος το οποίο διαβιβάζει τα δεδομένα αυτά στην κεντρική μονάδα.

(ζ) Ως «πρόσφυγας» νοείται: το πρόσωπο που αναγνωρίσθηκε ως πρόσφυγας σύμφωνα με την Σύμβαση της Γενεύης περί του καθεστώτος των προσφύγων της 28ης Ιουλίου 1951 όπως τροποποιήθηκε από το Πρωτόκολλο της Νέας Υόρκης της 31ης Ιανουαρίου 1967.

Ελλείψει αντίθετης διάταξης, οι ορισμοί που περιλαμβάνονται στο άρθρο 1 της Σύμβασης του Δουβλίνου ισχύουν και για τον παρόντα κανονισμό.

A5Aρθρο 3

Κεντρική Μονάδα

1. Συστήνεται κεντρική μονάδα στην Επιτροπή η οποία είναι αρμόδια για τη λειτουργία, για λογαριασμό των κρατών μελών, της κεντρικής βάσης δεδομένων για τα δακτυλικά αποτυπώματα των αιτούντων άσυλο. Η κεντρική μονάδα διαθέτει μηχανοργανωμένο σύστημα αναγνώρισης των δακτυλικών αποτυπωμάτων.

2. Η επεξεργασία των δεδομένων που αφορούν αιτούντες άσυλο, πρόσωπα που καλύπτονται από το άρθρο 8 και πρόσωπα που καλύπτονται από το άρθρο 11, στην κεντρική μονάδα γίνεται για λογαριασμό του κράτους μέλους προέλευσης.

3. Σύμφωνα με τη διαδικασία που αναφέρεται στο άρθρο 22, μπορεί να ανατεθεί στην κεντρική μονάδα η πραγματοποίηση ορισμένων στατιστικών μελετών βάσει των δεδομένων που υποβάλλονται σε επεξεργασία στη μονάδα.

ΚΕΦΑΛΑΙΟ II - ΑΙΤΟΥΝΤΕΣ ΑΣΥΛΟ

A5Aρθρο 4

Συλλογή, διαβίβαση και αντιπαραβολή των δακτυλικών αποτυπωμάτων

1. Κάθε κράτος μέλος καταγράφει πάραυτα τα δακτυλικά αποτυπώματα κάθε αιτούντος άσυλο, ηλικίας τουλάχιστον 14 ετών και διαβιβάζει πάραυτα στην κεντρική μονάδα τα δεδομένα που προβλέπονται στο άρθρο 5, παράγραφος 1, στοιχεία α) ως στ). Η μέθοδος λήψης των δακτυλικών αποτυπωμάτων καθορίζεται σύμφωνα με την εθνική πρακτική του σχετικού κράτους μέλους.

2. Τα δεδομένα που αναφέρονται στο άρθρο 5, παράγραφος 1, καταχωρούνται αμέσως στην κεντρική βάση δεδομένων από την κεντρική μονάδα ή, εφόσον πληρούνται οι κατάλληλες τεχνικές προϋποθέσεις, απευθείας από το κράτος μέλος προέλευσης.

3. Τα δεδομένα δακτυλικών αποτυπωμάτων, κατά την έννοια του στοιχείου β) του άρθρου 5, παράγραφος 1, που διαβιβάζονται από τα κράτη μέλη αντιπαραβάλλονται στην κεντρική μονάδα προς τα δεδομένα δακτυλικών αποτυπωμάτων τα οποία έχουν διαβιβαστεί από άλλα κράτη μέλη και έχουν ήδη αποθηκευτεί στην κεντρική βάση δεδομένων.

4. Η κεντρική μονάδα εξασφαλίζει, σε περίπτωση που το ζητεί ένα κράτος μέλος, ότι η αντιπαραβολή που αναφέρεται στην παράγραφο 3 θα καλύπτει τόσο τα δεδομένα δακτυλικών αποτυπωμάτων που είχαν διαβιβαστεί προηγουμένως από το εν λόγω κράτος μέλος, όσο και αυτά που έχουν διαβιβαστεί από άλλα κράτη μέλη.

5. Η κεντρική μονάδα ανακοινώνει τα αποτελέσματα της αντιπαραβολής στο κράτος μέλος προέλευσης, μαζί με τα δεδομένα που αναφέρονται στο άρθρο 5, παράγραφος 1, σχετικά με τα δακτυλικά αποτυπώματα τα οποία, σύμφωνα με τη γνώμη της κεντρικής αρχής, ομοιάζουν τόσο ώστε να θεωρηθούν ότι συμπίπτουν με τα δακτυλικά αποτυπώματα που διαβίβασε το κράτος μέλος αυτό.

Εφόσον είναι εφικτό από τεχνική άποψη, τα αποτελέσματα της αντιπαραβολής είναι δυνατόν να διαβιβασθούν απευθείας στο κράτος μέλος προέλευσης.

6. Τα αποτελέσματα της αντιπαραβολής ελέγχονται πάραυτα από το κράτος μέλος προέλευσης. Η τελική εξακρίβωση πραγματοποιείται από το κράτος μέλος προέλευσης, σε συνεργασία με τα ενδιαφερόμενα κράτη μέλη, σύμφωνα με το άρθρο 15 της Σύμβασης του Δουβλίνου.

Οι πληροφορίες της κεντρικής μονάδας που αφορούν αντιφατικά δεδομένα ή άλλα δεδομένα τα οποία απεδείχθησαν αναξιόπιστα απαλείφονται από το κράτος μέλος προέλευσης μόλις διαπιστωθεί η αντίφαση ή αναξιοπιστία των δεδομένων.

7. Οι εκτελεστικές διατάξεις σχετικά με τις διαδικασίες που είναι αναγκαίες για την εφαρμογή των παραγράφων 1 έως 6 θεσπίζονται σύμφωνα με τη διαδικασία που προβλέπεται στο άρθρο 22.

A5Aρθρο 5

Καταχώρηση δεδομένων

1. Στην κεντρική βάση δεδομένων καταχωρούνται μόνο τα εξής δεδομένα:

(α) το κράτος μέλος προέλευσης, ο τόπος και η ημερομηνία της αίτησης ασύλου,

(β) τα δακτυλικά αποτυπώματα,

(γ) το φύλο,

(δ) ο αριθμός μητρώου που χρησιμοποίησε το κράτος μέλος προέλευσης,

(ε) η ημερομηνία καταγραφής των δακτυλικών αποτυπωμάτων,

(στ) η ημερομηνία διαβίβασης των δεδομένων στην κεντρική μονάδα,

(ζ) η ημερομηνία καταχώρησης των δεδομένων στην κεντρική βάση δεδομένων,

(η) οι λεπτομέρειες σχετικά με τον(τους) παραλήπτη(ες) στον(στους) οποίο(ους) διαβιβάσθηκαν τα δεδομένα και η(οι) ημερομηνία(ες) διαβίβασης.

2. Μετά την καταχώρηση των δεδομένων στην κεντρική βάση δεδομένων, η κεντρική μονάδα καταστρέφει τα υποθέματα που χρησιμοποιήθηκαν για τη διαβίβαση των δεδομένων αυτών, εκτός αν το κράτος μέλος προέλευσης ζητήσει να του επιστραφούν.

A5Aρθρο 6

Διατήρηση των δεδομένων

Κάθε σύνολο δεδομένων, όπως αναφέρεται στο άρθρο 5, παράγραφος 1, διατηρείται στην κεντρική βάση δεδομένων για δέκα έτη από την ημερομηνία καταγραφής των δακτυλικών αποτυπωμάτων.

Κατά τη λήξη της περιόδου αυτής, η κεντρική μονάδα απαλείφει αυτομάτως τα δεδομένα από την κεντρική βάση δεδομένων.

A5Aρθρο 7

Πρόωρη απαλοιφή των δεδομένων

Τα δεδομένα που αφορούν πρόσωπο το οποίο έλαβε υπηκοότητα της Ένωσης πριν από την λήξη της περιόδου που αναφέρεται στο άρθρο 6 απαλείφονται από την κεντρική βάση δεδομένων σύμφωνα με το άρθρο 15, παράγραφος 3 μόλις το κράτος μέλος προέλευσης λάβει γνώση ότι το πρόσωπο έλαβε υπηκοότητα της Ένωσης.

ΚΕΦΑΛΑΙΟ III - ΑΛΛΟΔΑΠΟΙ ΠΟΥ ΣΥΛΛΑΜΒΑΝΟΝΤΑΙ ΚΑΤΑ ΤΗΝ ΠΑΡΑΝΟΜΗ ΔΙΑΒΑΣΗ ΕΞΩΤΕΡΙΚΩΝ ΣΥΝΟΡΩΝ

A5Aρθρο 8

Συλλογή και διαβίβαση δεδομένων δακτυλικών αποτυπωμάτων

1. Κάθε κράτος μέλος λαμβάνει ταχέως τα δακτυλικά αποτυπώματα κάθε αλλοδαπού ηλικίας τουλάχιστον 14 ετών, που έχει συλληφθεί από τις αρμόδιες αρχές ελέγχου κατά την παράνομη διάβαση δια ξηράς, θαλάσσης ή αέρος των συνόρων του εν λόγω κράτους μέλους προερχόμενος από τρίτη χώρα, και ο οποίος δεν αποπέμφθηκε σε αυτήν.

2. Το ενδιαφερόμενο κράτος μέλος διαβιβάζει ταχέως στην κεντρική μονάδα τα ακόλουθα στοιχεία σχετικά με κάθε αλλοδαπό, όπως αναφέρεται στην παράγραφο 1:

(α) το κράτος μέλος προέλευσης,

(β) τα δακτυλικά αποτυπώματα,

(γ) το φύλο,

(δ) τον αριθμό μητρώου που χρησιμοποίησε το κράτος μέλος προέλευσης,

(ε) την ημερομηνία καταγραφής των δακτυλικών αποτυπωμάτων,

(στ) την ημερομηνία διαβίβασης των δεδομένων στην κεντρική μονάδα.

A5Aρθρο 9

Καταχώρηση δεδομένων

1. Τα δεδομένα που αναφέρονται στο άρθρο 5, παράγραφος 1 στοιχείο ζ) και στο άρθρο 8, παράγραφος 2 καταχωρούνται στη κεντρική βάση δεδομένων.

Με την επιφύλαξη του άρθρου 3, παράγραφος 3, τα δεδομένα που διαβιβάζονται στην κεντρική μονάδα σύμφωνα με το άρθρο 8 καταχωρούνται στην κεντρική βάση δεδομένων με αποκλειστικό σκοπό την αντιπαραβολή με δεδομένα σχετικά με αιτούντες άσυλο τα οποία διαβιβάσθηκαν μεταγενέστερα στην κεντρική μονάδα. Η κεντρική μονάδα δεν αντιπαραβάλλει δεδομένα που της διαβιβάσθηκαν σύμφωνα με το άρθρο 8, παράγραφος 2 ούτε με δεδομένα που είχαν καταχωρηθεί προηγουμένως στην κεντρική βάση δεδομένων, ούτε και με δεδομένα τα οποία διαβιβάσθηκαν μεταγενέστερα στην κεντρική μονάδα σύμφωνα με το άρθρο 8, παράγραφος 2.

2. Εφαρμόζονται οι διαδικασίες του άρθρου 4, παράγραφοι 1 έως 6 και του άρθρου 5, παράγραφος 2 καθώς και οι διατάξεις που θεσπίζονται δυνάμει του άρθρου 4, παράγραφος 7.

A5Aρθρο 10

Αποθήκευση δεδομένων

1. Κάθε δέσμη δεδομένων σχετικά με αλλοδαπό όπως αναφέρεται στο άρθρο 8 αποθηκεύεται στην κεντρική βάση δεδομένων για δύο έτη από την ημερομηνία λήψης των δακτυλικών αποτυπωμάτων του αλλοδαπού. Μετά τη λήξη της περιόδου αυτής, η κεντρική μονάδα απαλείφει αυτομάτως τα δεδομένα αυτά από την κεντρική βάση δεδομένων.

2. Τα δεδομένα σχετικά με αλλοδαπό όπως αναφέρεται στο άρθρο 8 απαλείφονται από την κεντρική βάση δεδομένων, σύμφωνα με το άρθρο 15, παράγραφος 3, πριν από τη λήξη της διετούς περιόδου που αναφέρεται στην παράγραφο 1, μόλις το κράτος μέλος προέλευσης λάβει γνώση μιας εκ των ακόλουθων περιστάσεων:

(α) έχει εκδοθεί άδεια παραμονής για τον αλλοδαπό,

(β) ο αλλοδαπός έχει εγκαταλείψει το έδαφος των κρατών μελών,

(γ) ο αλλοδαπός έχει γίνει υπήκοος της Ένωσης.

ΚΕΦΑΛΑΙΟ IV - ΑΛΛΟΔΑΠΟΙ ΠΟΥ ΒΡΙΣΚΟΝΤΑΙ ΠΑΡΑΝΟΜΑ ΣΕ ΚΡΑΤΟΣ ΜΕΛΟΣ

A5Aρθρο 11

Αντιπαραβολή δακτυλικών αποτυπωμάτων

1. Για να ελεγχθεί εάν ένας αλλοδαπός που βρίσκεται παράνομα στο έδαφός του έχει προηγουμένως καταθέσει αίτηση σε άλλο κράτος μέλος, κάθε κράτος μέλος μπορεί να διαβιβάζει στην κεντρική μονάδα δακτυλικά αποτυπώματα τα οποία ενδεχομένως έλαβε από αλλοδαπό ηλικίας τουλάχιστον δεκατεσσάρων ετών καθώς και τον αριθμό μητρώου που χρησιμοποιήθηκε από το εν λόγω κράτος μέλος.

Κατά γενικό κανόνα, υπάρχουν βάσιμοι λόγοι για να ελεγχθεί αν ένας αλλοδαπός έχει προηγουμένως καταθέσει αίτηση ασύλου σε άλλο κράτος μέλος όταν:

(α) ο αλλοδαπός δηλώνει ότι έχει καταθέσει αίτηση ασύλου αλλά δεν αναφέρει το κράτος μέλος στο οποίο υπέβαλε την αίτηση,

(β) ο αλλοδαπός δεν ζητά άσυλο αλλά αρνείται να επιστρέψει στην χώρα καταγωγής του/της ισχυριζόμενος(-η) ότι διατρέχει κίνδυνο, ή

(γ) ο(η) αλλοδαπός(ή) προσπαθεί να αποτρέψει αλλιώς την απομάκρυνσή του/της με το να αρνείται να συνεργασθεί για να διαπιστωθεί η ταυτότητά του/της, ιδίως μη δείχνοντας έγγραφα ταυτότητας ή προσκομίζοντας πλαστά έγγραφα ταυτότητας.

2. Τα δακτυλικά αποτυπώματα ενός αλλοδαπού όπως αναφέρεται στην παράγραφο 1 διαβιβάζονται στην κεντρική μονάδα με αποκλειστικό σκοπό την αντιπαραβολή με τα δακτυλικά αποτυπώματα αιτούντων άσυλο που έχουν διαβιβασθεί από άλλα κράτη μέλη και ήδη καταχωρηθεί στην κεντρική βάση δεδομένων.

Τα δακτυλικά αποτυπώματα του αλλοδαπού αυτού δεν αποθηκεύονται στην κεντρική βάση δεδομένων, ούτε αντιπαραβάλλονται με τα δεδομένα που έχουν διαβιβασθεί από την κεντρική μονάδα σύμφωνα με το άρθρο 8.

3. Εφαρμόζονται οι διαδικασίες του άρθρου 4, παράγραφοι 1 έως 6 καθώς και οι διατάξεςι που θεσπίζονται δυνάμει του άρθρου 4, παράγραφος 7.

4. Η κεντρική μονάδα καταστρέφει αμέσως τα δακτυλικά αποτυπώματα που της έχουν διαβιβασθεί σύμφωνα με την παράγραφο 1, μόλις τα αποτελέσματα της αντιπαραβολής διαβιβασθούν στο κράτος μέλος προέλευσης.

ΚΕΦΑΛΑΙΟ V - ΑΝΑΓΝΩΡΙΣΜΕΝΟΙ ΠΡΟΣΦΥΓΕΣ

A5Aρθρο 12

Κλείδωμα των δεδομένων

1. Τα δεδομένα που αφορούν πρόσωπο το οποίο έχει αναγνωρισθεί και έχει γίνει δεκτό από ένα κράτος μέλος ως πρόσφυγας, κλειδώνονται στην κεντρική βάση δεδομένων. Το κλείδωμα αυτό πραγματοποιείται από την κεντρική μονάδα μετά από εντολή του κράτους μέλους προέλευσης.

2. Πέντε έτη μετά την έναρξη λειτουργίας του Eurodac και βάσει αξιόπιστων στατιστικών που έχει εκπονήσει η κεντρική μονάδα σχετικά με πρόσωπα που έχουν καταθέσει αίτηση ασύλου σε κράτος μέλος αφού έχουν αναγνωρισθεί και έχουν γίνει δεκτά ως πρόσφυγες όπως ορίζεται στην παράγραφο 1 σε άλλο κράτος μέλος, λαμβάνεται απόφαση σύμφωνα με τη διαδικασία που αναφέρεται στο άρθρο 67 της συνθήκης για την ίδρυση της Ευρωπαϊκής Κοινότητας σχετικά με το αν τα δεδομένα τα οποία αφορούν πρόσωπα που έχουν αναγνωρισθεί και έχουν γίνει δεκτά ως πρόσφυγες σε ένα κράτος μέλος πρέπει είτε:

(α) να διατηρούνται σύμφωνα με το άρθρο 6 για λόγους αντιπαραβολής όπως προβλέπεται στο άρθρο 4, παράγραφος 3, ή

(β) να απαλείφονται πρόωρα αν ένα πρόσωπο έχει αναγνωρισθεί και έχει γίνει δεκτό ως πρόσφυγας.

Στην περίπτωση του πρώτου εδαφίου στοιχείο α) τα δεδομένα που έχουν κλειδωθεί σύμφωνα με την παράγραφο 1 αποδεσμεύονται και δεν εφαρμόζεται περαιτέρω η διαδικασία που αναφέρεται στην εν λόγω παράγραφο.

Στην περίπτωση του πρώτου εδαφίου στοιχείο β):

(α) τα δεδομένα που έχουν κλειδωθεί σύμφωνα με την παράγραφο 1, διαγράφονται αμέσως από την κεντρική μονάδα, και

(β) τα δεδομένα σχετικά με πρόσωπα που αναγνωρίσθηκαν ή έγιναν δεκτά ως πρόσφυγες μεταγενέστερα, απαλείφονται σύμφωνα με το άρθρο 15, παράγραφος 3, μόλις το κράτος μέλος προέλευσης λάβει γνώση ότι το πρόσωπο έχει αναγνωρισθεί και έχει γίνει δεκτό ως πρόσφυγας σε ένα κράτος μέλος.

3. Οι διατάξεις εφαρμογής όσον αφορά την κατάρτιση των στατιστικών που αναφέρονται στην παράγραφο 2 θεσπίζονται σύμφωνα με τη διαδικασία που προβλέπεται στο άρθρο 22.

ΚΕΦΑΛΑΙΟ VI - ΧΡΗΣΙΜΟΠΟΙΗΣΗ, ΠΡΟΣΤΑΣΙΑ ΤΩΝ ΔΕΔΟΜΕΝΩΝ, ΑΣΦΑΛΕΙΑ ΚΑΙ ΕΥΘΥΝΗ

A5Aρθρο 13

Ευθύνη όσον αφορά τη χρησιμοποίηση των δεδομένων

1. Το κράτος μέλος προέλευσης είναι υπεύθυνο:

(α) για την νομότυπη καταγραφή των δακτυλικών αποτυπωμάτων,

(β) για τη νομότυπη διαβίβαση στην κεντρική μονάδα των δακτυλικών αποτυπωμάτων και λοιπών στοιχείων που προβλέπονται στο άρθρο 5, παράγραφος 1 και στα άρθρα 8, παράγραφος 2 και 11, παράγραφος 2,

(γ) για την ακρίβεια και την ενημέρωση των δεδομένων κατά τη διαβίβασή τους στην κεντρική μονάδα,

(δ) με την επιφύλαξη των αρμοδιοτήτων της Επιτροπής, για τη νομότυπη καταχώρηση, αποθήκευση, διόρθωση και απαλοιφή των δεδομένων που περιλαμβάνονται στην κεντρική βάση δεδομένων,

(ε) για τη νομότυπη χρησιμοποίηση των αποτελεσμάτων της αντιπαραβολής των δακτυλικών αποτυπωμάτων που διαβιβάζονται από την κεντρική μονάδα.

2. Σύμφωνα με το άρθρο 14, το κράτος μέλος προέλευσης εξασφαλίζει την ασφάλεια των δεδομένων αυτών πριν και κατά τη διαβίβασή τους στην κεντρική μονάδα καθώς και την ασφάλεια των δεδομένων που λαμβάνει από την κεντρική μονάδα.

3. Το κράτος μέλος προέλευσης είναι υπεύθυνο για την τελική εξακρίβωση των δεδομένων σύμφωνα με το άρθρο 4, παράγραφος 6.

4. Η Επιτροπή εξασφαλίζει ότι η κεντρική μονάδα λειτουργεί σύμφωνα με τις διατάξεις του παρόντος κανονισμού και με τις διατάξεις εφαρμογής του. Ειδικότερα, η Επιτροπή:

(α) θεσπίζει μέτρα που εξασφαλίζουν ότι τα πρόσωπα που εργάζονται στην κεντρική μονάδα χρησιμοποιούν τα δεδομένα που είναι καταχωρημένα στην κεντρική βάση δεδομένων μόνον κατά τρόπο που συμβιβάζεται με τους σκοπούς του Eurodac όπως ορίζονται στο άρθρο 1, παράγραφος 1,

(β) εξασφαλίζει ότι τα πρόσωπα που εργάζονται στην κεντρική μονάδα ικανοποιούν όλα τα αιτήματα που υποβάλλουν τα κράτη μέλη σύμφωνα με τον παρόντα κανονισμό όσον αφορά την καταχώρηση, την αντιπαραβολή, τη διόρθωση και απαλοιφή των δεδομένων για τα οποία είναι υπεύθυνα,

(γ) λαμβάνει τα κατάλληλα μέτρα για να εξασφαλίσει την ασφάλεια της κεντρικής μονάδας σύμφωνα με το άρθρο 14,

(δ) εξασφαλίζει ότι μόνο τα πρόσωπα που είναι εξουσιοδοτημένα να εργάζονται στην κεντρική μονάδα έχουν πρόσβαση στα δεδομένα που είναι καταχωρημένα στην κεντρική βάση δεδομένων, με την επιφύλαξη του άρθρου 20 και των εξουσιών του ανεξάρτητου εποπτικού οργάνου που θα ιδρυθεί δυνάμει του άρθρου 286, παράγραφος 2 της συνθήκης.

Η Επιτροπή ενημερώνει το Ευρωπαϊκό Κοινοβούλιο και το Συμβούλιο σχετικά με τα μέτρα που λαμβάνει δυνάμει του πρώτου εδαφίου.

A5Aρθρο 14

Ασφάλεια

1. Το κράτος μέλος προέλευσης λαμβάνει τα αναγκαία μέτρα ώστε:

(α) να εμποδίζεται η πρόσβαση μη εξουσιοδοτημένων προσώπων στις εθνικές εγκαταστάσεις στις οποίες τα κράτη μέλη εκτελούν εργασίες σύμφωνα με τους στόχους του Eurodac,

(β) να προλαμβάνεται η ανάγνωση, αντιγραφή, τροποποίηση ή διαγραφή δεδομένων του Eurodac και των υποθεμάτων του από μη εξουσιοδοτημένα πρόσωπα,

(γ) να εξασφαλίζεται η δυνατότητα να ελέγχεται και να εξακριβώνεται εκ των υστέρων ποια δεδομένα έχουν καταχωρηθεί στο Eurodac, πότε και από ποιον,

(δ) να προλαμβάνεται η άνευ αδείας καταχώρηση δεδομένων στο Eurodac καθώς και κάθε τροποποίηση ή διαγραφή δεδομένων που έχουν καταχωρηθεί στο Eurodac,

(στ) να εξασφαλίζεται ότι, για τη χρήση του συστήματος Eurodac, τα εξουσιοδοτημένα πρόσωπα έχουν πρόσβαση μόνο στα δεδομένα που εμπίπτουν στον τομέα της αρμοδιότητάς τους,

(ζ) να διασφαλίζεται η δυνατότητα να ελέγχεται και να εξακριβώνεται σε ποιες αρχές μπορούν να διαβιβάζονται τα δεδομένα που έχουν καταχωρηθεί στο Eurodac μέσω του εξοπλισμού διαβίβασης δεδομένων,

(η) να προλαμβάνεται η άνευ αδείας ανάγνωση, αντιγραφή, τροποποίηση ή απαλοιφή δεδομένων, αφενός κατά την άμεση διαβίβαση των δεδομένων από και προς την κεντρική βάση δεδομένων και, αφετέρου, κατά τη μεταφορά των σχετικών υποθεμάτων από και προς την κεντρική βάση δεδομένων.

2. Όσον αφορά τη λειτουργία της κεντρικής μονάδας, η Επιτροπή είναι υπεύθυνη για την εφαρμογή των μέτρων που αναφέρονται στην παράγραφο 1.

A5Aρθρο 15

Πρόσβαση και διόρθωση ή απαλοιφή των δεδομένων που έχουν καταχωρηθεί στο Eurodac

1. Το κράτος μέλος προέλευσης έχει πρόσβαση στα δεδομένα τα οποία διαβίβασε ή ανακοίνωσε και τα οποία έχουν καταχωρηθεί στην κεντρική βάση δεδομένων σύμφωνα με τις διατάξεις του παρόντος κανονισμού.

Δεν επιτρέπεται σε κανένα κράτος μέλος να ερευνά δεδομένα που έχει διαβιβάσει άλλο κράτος μέλος, ούτε να λαμβάνει τέτοια δεδομένα πλην εκείνων που προκύπτουν από την αντιπαραβολή η οποία αναφέρεται στο άρθρο 4, παράγραφος 5.

2. Οι αρχές των κρατών μελών οι οποίες, σύμφωνα με την παράγραφο 1, έχουν πρόσβαση στα δεδομένα που είναι καταχωρημένα στην κεντρική βάση, είναι αυτές που ορίζει κάθε κράτος μέλος. Κάθε κράτος μέλος διαβιβάζει στην Επιτροπή κατάλογο των αρχών αυτών.

3. Μόνο το κράτος μέλος προέλευσης έχει δικαίωμα να τροποποιεί τα δεδομένα που έχει διαβιβάσει στην κεντρική μονάδα μέσω της διόρθωσης ή συμπλήρωσης των εν λόγω δεδομένων ή και της διαγραφής τους, με την επιφύλαξη της απαλοιφής που πραγματοποιείται κατ’εφαρμογή του άρθρου 6, του άρθρου 10, παράγραφος 1 ή του άρθρου 12, παράγραφος 2, στοιχείο β), πρώτη περίπτωση.

Εάν το κράτος μέλος προέλευσης καταχωρεί τα δεδομένα απευθείας στην κεντρική βάση δεδομένων, τα τροποποιεί ή τα διαγράφει απευθείας.

Εάν το κράτος μέλος προέλευσης δεν καταχωρεί τα δεδομένα απευθείας στην κεντρική βάση δεδομένων, η κεντρική μονάδα τα τροποποιεί ή τα διαγράφει μετά από αίτηση του σχετικού κράτους μέλους.

4. Αν ένα κράτος μέλος ή η κεντρική μονάδα έχει ενδείξεις ότι τα δεδομένα που έχουν καταχωρηθεί στην κεντρική βάση δεδομένων είναι προδήλως ανακριβή, ειδοποιεί το συντομότερο δυνατό το κράτος μέλος προέλευσης. Αν ένα κράτος μέλος έχει ενδείξεις ότι τα δεδομένα έχουν καταχωρηθεί στην κεντρική βάση δεδομένων κατά παράβαση του παρόντος κανονισμού, ειδοποιεί επίσης το συντομότερο δυνατό το κράτος μέλος προέλευσης. Το τελευταίο ελέγχει τα σχετικά δεδομένα και, εφόσον είναι αναγκαίο, τα τροποποιεί ή τα διαγράφει το ταχύτερο.

A5Aρθρο 16

Τήρηση μητρώου από την κεντρική μονάδα

1. Η κεντρική μονάδα τηρεί μητρώο όλων των επεξεργασιών που πραγματοποίησε. Το μητρώο αυτό πρέπει να αναφέρει τον σκοπό της πρόσβασης, την ημερομηνία και την ώρα, τα δεδομένα που διαβιβάσθηκαν, τα δεδομένα που χρησιμοποιήθηκαν για την έρευνα και το όνομα τόσο της μονάδας που εισήγαγε όσο και αυτής που έλαβε τα δεδομένα, καθώς και το όνομα των υπεύθυνων προσώπων.

2. Το μητρώο μπορεί να χρησιμοποιείται, στο πλαίσιο της προστασίας των δεδομένων, μόνο για την επιτήρηση της νομιμότητας της επεξεργασίας δεδομένων καθώς και για να εξασφαλίζεται η ασφάλεια των δεδομένων σύμφωνα με το άρθρο 14. Το μητρώο πρέπει να προστατεύεται από κατάλληλα μέτρα έναντι της μη εξουσιοδοτημένης πρόσβασης και να απαλείφεται μετά την πάροδο ενός έτους, εφόσον δεν είναι αναγκαίο για διαδικασίες επιτήρησης που έχουν ήδη κινηθεί.

A5Aρθρο 17

Αποζημιώσεις

1. Κάθε πρόσωπο ή κράτος μέλος που υπέστη ζημία, υλική ή ηθική, σαν αποτέλεσμα παράνομης επεξεργασίας ή οποιασδήποτε ενέργειας που δεν συμβιβάζεται με τις διατάξεις του παρόντος κανονισμού δικαιούται να λάβει αποζημίωση από το κράτος μέλος το οποίο είναι υπεύθυνο για τη ζημία. Το κράτος μέλος μπορεί να απαλλαγεί, πλήρως ή εν μέρει, από την ευθύνη αυτή αν αποδείξει ότι δεν ευθύνεται για το ζημιογόνο γεγονός.

2. Αν η μη τήρηση από ένα κράτος μέλος των υποχρεώσεων που προβλέπονται στον παρόντα κανονισμό προκαλέσει ζημίες στην κεντρική βάση δεδομένων, το κράτος μέλος αυτό θα είναι υπεύθυνο για τις εν λόγω ζημίες, εκτός αν και στο μέτρο που η Επιτροπή δεν έλαβε κατάλληλα μέτρα για να προλάβει την πρόκληση της ζημίας ή να περιορίσει τις συνέπειές της.

3. Οι αιτήσεις αποζημίωσης κατά κράτους μέλους για τις ζημίες που αναφέρονται στις παραγράφους 1 και 2 διέπονται από τις διατάξεις του εθνικού δικαίου του κράτους μέλους κατά του οποίου προβάλλονται.

A5Aρθρο 18

Δικαιώματα του προσώπου στο οποίο αναφέρονται τα δεδομένα

1. Κατά τη λήψη των δακτυλικών αποτυπωμάτων, το κράτος μέλος προέλευσης ενημερώνει το πρόσωπο που καλύπτεται από τις διατάξεις του παρόντος κανονισμού σχετικά με:

(α) τον σκοπό για τον οποίο λαμβάνονται τα δακτυλικά αποτυπώματα,

(β) τη διαβίβαση ή κοινοποίηση των δεδομένων που αναφέρονται στο άρθρο 5, παράγραφος 1 και στα άρθρα 8, παράγραφος 2 ή 11, παράγραφος 2 στην κεντρική μονάδα,

(γ) την υποχρέωση για το εν λόγω πρόσωπο να δώσει τα δακτυλικά αποτυπώματά του, εφόσον παρίσταται ανάγκη,

(δ) το δικαίωμα πρόσβασης και διόρθωσης των δεδομένων που αφορούν το πρόσωπο αυτό.

2. Σε κάθε κράτος μέλος κάθε πρόσωπο στο οποίο αναφέρονται τα δεδομένα μπορεί, σύμφωνα με τις εθνικές νομοθετικές, κανονιστικές και διαδικαστικές διατάξεις, να ασκήσουν το δικαίωμα που προβλέπεται στο άρθρο 12 της οδηγίας 95/46/ΕΚ.

Με την επιφύλαξη της υποχρέωσης παροχής άλλων πληροφοριών σύμφωνα με το άρθρο 12, στοιχείο α) της οδηγίας 95/46/EΚ, το πρόσωπο ενημερώνεται για τα δεδομένα που το αφορούν τα οποία έχουν καταχωρηθεί στην κεντρική βάση δεδομένων και για το κράτος μέλος το οποίο διαβίβασε τα δεδομένα αυτά στην κεντρική μονάδα. Η πρόσβαση στα δεδομένα μπορεί να χορηγηθεί μόνον από ένα κράτος μέλος.

3. Σε κάθε κράτος μέλος κάθε πρόσωπο μπορεί να ζητήσει τη διόρθωση των προδήλως εσφαλμένων δεδομένων ή την απαλοιφή των δεδομένων που δεν έχουν καταχωρηθεί νομοτύπως. Η διόρθωση και απαλοιφή διενεργούνται από το κράτος μέλος που διαβίβασε τα δεδομένα σύμφωνα με τις νομοθετικές, κανονιστικές και διαδικαστικές διατάξεις του.

4. Αν τα δικαιώματα διόρθωσης και απαλοιφής ασκηθούν σε κράτος μέλος διαφορετικό από εκείνο (εκείνα) που διαβίβασε τα δεδομένα, οι αρχές του πρώτου κράτους μέλους ειδοποιούν τις αρχές του σχετικού κράτους μέλους (κρατών μελών) έτσι ώστε το τελευταίο να ελέγξει την ακρίβεια των δεδομένων και τη νομιμότητα της διαβίβασης και καταχώρησής τους στην κεντρική βάση δεδομένων.

5. Αν διαπιστωθεί ότι τα δεδομένα τα οποία είναι καταχωρημένα στην κεντρική βάση δεδομένων είναι προδήλως ανακριβή ή δεν έχουν καταχωρηθεί νομοτύπως, το κράτος μέλος που τα διαβίβασε διορθώνει ή διαγράφει τα δεδομένα σύμφωνα με το άρθρο 15, παράγραφος 3. Το εν λόγω κράτος μέλος επιβεβαιώνει γραπτώς στο ενδιαφερόμενο πρόσωπο, χωρίς υπερβολική καθυστέρηση, ότι ανέλαβε να διορθώσει ή να διαγράψει τα δεδομένα που το αφορούν.

6. Αν το κράτος μέλος το οποίο διαβίβασε τα δεδομένα δεν δέχεται ότι τα δεδομένα που έχουν καταχωρηθεί στην κεντρική βάση δεδομένων είναι προδήλως ανακριβή ή δεν έχουν καταχωρηθεί νομοτύπως, εξηγεί γραπτώς στο πρόσωπο στο οποίο αναφέρονται τα δεδομένα για ποιο λόγο δεν προτίθεται να διορθώσει ή να απαλείψει τα δεδομένα.

Το κράτος μέλος παρέχει επίσης στο ενδιαφερόμενο πρόσωπο πληροφορίες σχετικά με τα διαβήματα στα οποία μπορεί να προβεί αν δεν δέχεται τις διδόμενες εξηγήσεις. Οι πληροφορίες αυτές αφορούν τον τρόπο άσκησης προσφυγής ή, ενδεχομένως, κατάθεσης μηνύσεως ενώπιον των αρμοδίων αρχών ή δικαστηρίων, καθώς και κάθε οικονομική ή άλλη αρωγή που μπορεί να παρασχεθεί σύμφωνα με τις νομοθετικές, κανονιστικές και διαδικαστικές διατάξεις του εν λόγω κράτους μέλους.

7. Οποιοδήποτε αίτημα σύμφωνα με τις παραγράφους 2 και 3 πρέπει να περιέχει όλα τα αναγκαία στοιχεία για την εξακρίβωση της ταυτότητας του προσώπου στο οποίο αναφέρονται τα δεδομένα, συμπεριλαμβανομένων των δακτυλικών αποτυπωμάτων. Τα δεδομένα αυτά χρησιμοποιούνται αποκλειστικά για την άσκηση των δικαιωμάτων που αναφέρονται σ